1 Mose 41 | Biblia Le Internet Dzi | Xexe Yeye Gɔmeɖeɖe\nYosef ɖe Farao ƒe drɔ̃ewo gɔme (1-36)\nFarao do Yosef ɖe dzi (37-46a)\nYosef kpɔ nuɖuɖunyawo gbɔ (46b-57)\n41 Le ƒe eve megbe la, Farao ku drɔ̃e+ be yetɔ ɖe Nil-tɔsisi la to. 2 Eye wòkpɔ nyinɔ adre siwo nya kpɔ heda ami la do tso tɔsisia me, eye wole gbe ɖum le Nil-tɔsisia to.+ 3 Eye kpɔ ɖa, nyinɔ adre bubu do tso Nil-tɔsisia me ɖe wo yome, womenya kpɔ o, woɖi ku glãŋuu, eye wotɔ ɖe nyinɔ damiawo gbɔ le Nil-tɔsisia to. 4 Eye nyinɔ ɖiku siwo menya kpɔ o la de asi nyinɔ dami adre siwo nya kpɔ la mimi me. Ale Farao nyɔ. 5 Ke egayi alɔ̃ me, eye wòku drɔ̃e zi evelia. Ekpɔ lutsetse adre wɔ ɖe ati ɖeka ŋu, woʋã hedo ku nyuie.+ 6 Eye lutsetse adre siwo le lɛe, eye ɣedzeƒeya xɔdzo na woyrɔ la, hã do ɖe wo yome. 7 Eye lutsetse lɛawo de asi lutsetse adre siwo ʋã hedo ku la mimi me. Ale Farao nyɔ, eye wòkpɔe be drɔ̃e yeku. 8 Esi ŋu ke la, eƒe gbɔgbɔ tsi dzodzodzoe. Eya ta edɔ woyi ɖayɔ eƒe akunyawɔla siwo katã le Egipte kple eƒe nunyalawo katã vɛ. Eye Farao lĩ eƒe drɔ̃eawo na wo, ke wo dometɔ aɖeke mete ŋu ɖe wo gɔme na Farao o. 9 Enumake ahakulawo ƒe amegã la gblɔ na Farao be: “Maʋu nye nu vɔ̃wo me egbea. 10 Farao do dziku ɖe eƒe subɔviwo ŋu. Ale wòde nye kple abolomelawo ƒe amegã siaa fiaŋudzɔlawo ƒe amegã+ ƒe gaxɔ me. 11 Emegbe mía dometɔ ɖe sia ɖe ku drɔ̃e le zã ɖeka me. Ke mía dometɔ ɖe sia ɖe ku eƒe drɔ̃e, eye eƒe gɔmeɖeɖe to vovo.+ 12 Hebri ɖekakpui aɖe, si nye fiaŋudzɔlawo ƒe amegã ƒe subɔvi la, nɔ mía gbɔ le gaxɔa me.+ Esi míelĩ míaƒe drɔ̃eawo nɛ la,+ eɖe mía dometɔ ɖe sia ɖe ƒe drɔ̃ea gɔme nɛ. 13 Eva eme pɛpɛpɛ abe ale si tututu wòɖe wo gɔme na mí ene. Wogatsɔm ɖo nye dɔ nu, ke wohe ame kemɛa ɖe ati ŋu.”+ 14 Eye Farao dɔ be woayi aɖakplɔ Yosef vɛ,+ eye wokplɔe tso gaxɔ*+ la me vɛ enumake. Eya ta elũ ge,* ɖɔli eƒe awuwo, eye wòyi Farao gbɔ. 15 Eye Farao gblɔ na Yosef be: “Meku drɔ̃e, ke ame aɖeke meli aɖe egɔme nam o. Gake wogblɔ le ŋuwò mese be, ne èse drɔ̃e la, ètea ŋu ɖea egɔme.”+ 16 Yosef ɖo eŋu na Farao be: “Menye nyee o! Mawue agblɔ nya si nyo la na Farao.”+ 17 Farao gagblɔ na Yosef be: “Meku drɔ̃e, eye kpɔ ɖa, mele tsitre ɖe Nil-tɔsisia to. 18 Eye mekpɔ nyinɔ dami adre siwo nya kpɔ la do tso Nil-tɔsisia me, eye wole gbe ɖum le Nil-tɔsisia to.+ 19 Eye kpɔ ɖa, nyinɔ adre bubu do ɖe wo yome, woƒe dzedzeme vlo, womenya kpɔ kura o, eye woɖi ku glãŋuu. Nyemekpɔ nyinɔ vloe siawo tɔgbi le Egipte-nyigba blibo la katã dzi kpɔ o. 20 Eye nyinɔ ɖiku siwo menya kpɔ o la de asi nyinɔ dami adre gbãtɔawo mimi me. 21 Gake esi womi wo hã la, mànya gɔ̃ hã be womi naneke o, elabena woƒe dzedzeme gavloe abe ale si wonɔ tsã ene. Eye menyɔ. 22 “Emegbe megaku drɔ̃e, eye mekpɔ lutsetse adre wɔ ɖe luti ɖeka ŋu, woʋã hedo ku nyuie.+ 23 Eye lutsetse adre siwo mia sũu hele lɛe, eye ɣedzeƒeya xɔdzo na woyrɔ la hã do ɖe wo yome. 24 Eye lutsetse lɛawo de asi lutsetse adre siwo ʋã la mimi me. Melĩ drɔ̃ea na akunyawɔlawo,+ gake wo dometɔ aɖeke mete ŋu ɖe egɔme nam o.”+ 25 Eye Yosef gblɔ na Farao be: “Gɔmeɖeɖe ɖekae le Farao ƒe drɔ̃eawo ŋu. Nu si wɔ ge Mawu vavã la le lae wògblɔ na Farao.+ 26 Nyinɔ dami adreawo nye ƒe adre. Nenema kee lutsetse ʋaʋã adreawo nye ƒe adre. Gɔmeɖeɖe ɖekae le drɔ̃eawo ŋu. 27 Nyinɔ ɖiku adre siwo vloe ŋutɔ, siwo do ɖe wo yome la, nye ƒe adre, eye lutsetse adre siwo medo ku o, eye ɣedzeƒeya xɔdzo na woyrɔ la, nye ƒe adre si me dɔ ato le. 28 Ðeko wòle abe ale si tututu megblɔe na Farao ene be: Nu si wɔ ge Mawu vavã la le lae wòna Farao kpɔ. 29 “Ƒe adre gbɔna, esime nuɖuɖu ado agbogbo ɖe Egipte-nyigba blibo la katã dzi. 30 Ke eyome dɔ ato ƒe adre, eye woaŋlɔ nuɖuɖu si do agbogbo ɖe Egipte-nyigba dzi va yi la be keŋkeŋ, elabena dɔ si ato la agblẽ nu le anyigba la ŋu.+ 31 Womagaɖo ŋku ale si nuɖuɖu bɔ ɖe anyigba la dzi va yi la dzi o, le dɔ si to ɖe eyome la ta, elabena enu asẽ ŋutɔ. 32 Eye esi Farao ku drɔ̃ea zi eve la, efia be Mawu vavã la ɖoe kplikpaa, eye Mawu vavã la le ewɔ ge kpuie. 33 “Eya ta Farao nedi ŋutsu dzeaɖaŋu nyanu aɖe ne wòatsɔe aɖo Egipte-nyigba la nu. 34 Farao neɖo dzikpɔlawo ɖe anyigba la nu, eye wòaƒo agblemenuku siwo wɔ le Egipte-nyigba dzi la ƒe me mama ɖe atɔ̃ ƒe ɖeka nu ƒu le ƒe adre siwo me nuɖuɖu abɔ le la me.+ 35 Nena woaƒo nuɖuɖu siwo awɔ le ƒe nyui siawo siwo gbɔna me la nu ƒu, eye woaƒo nukuwo nu ƒu le Farao ƒe ŋusẽ te wòanye nuɖuɖu le duwo me, eye woadzra wo ɖo ɖe afi mawo.+ 36 Eye woazã nuɖuɖuawo le ƒe adre siwo dɔ ato le Egipte-nyigba dzi la me, ale be dɔtoto la nagatsrɔ̃ anyigba la o.”+ 37 Ke nya la dze Farao kple eŋumewo katã ŋu. 38 Eya ta Farao gblɔ na eŋumewo be: “Ðe woagate ŋu akpɔ ŋutsu bubu si le abe ame sia ene, si me Mawu ƒe gbɔgbɔ lea?” 39 Eye Farao gblɔ na Yosef be: “Esi Mawu na nènya nu siawo katã ta la, ame aɖeke meli si dze aɖaŋu henya nu de nuwò o. 40 Wòe anɔ nye aƒe la nu, eye nye dukɔ blibo la aɖo to wò le nu sia nu me.+ Negbe nye, fia* la, koe anye gã wu wò.” 41 Eye Farao gagblɔ na Yosef be: “Kpɔ ɖa, metsɔ wò ɖo Egipte-nyigba blibo la katã nu.”+ 42 Farao ɖe eƒe ŋkɔsigɛ le asi tsɔ do na Yosef, eye wòdo aklala biɖibiɖi wu nɛ, eye wòtsɔ sikakɔsɔkɔsɔ de kɔ nɛ. 43 Azɔ hã, ena wòdo fia ƒe tasiaɖam evelia, eye wòna wonɔ ɣli dom le eŋgɔ be: “Avrek!”* Ale wòtsɔe ɖo Egipte-nyigba blibo la katã nu. 44 Eye Farao gagblɔ na Yosef be: “Nyee nye Farao, gake ne mèɖe mɔ o la, ame aɖeke mate ŋu awɔ naneke* le Egipte-nyigba blibo la katã dzi o.”+ 45 Emegbe Farao na ŋkɔ Yosef be Zafenat-Panea, eye wòtsɔ On* nunɔla Potifera ƒe vi Asenat+ nɛ wòɖe. Eye Yosef zu Egipte-nyigba la dzi kpɔla.*+ 46 Yosef xɔ ƒe blaetɔ̃+ esime wòtsi tsitre ɖe Egipte-fia Farao ŋkume.* Eye Yosef dzo le Farao ŋkume yi ɖatsa le Egipte-nyigba blibo la katã dzi. 47 Anyigba la wɔ nu ŋutɔ le ƒe adre siwo me nuɖuɖu do agbogbo* la me. 48 Eye wònɔ agblemenuku siwo katã wɔ le ƒe adreawo me le Egipte-nyigba dzi la nu ƒom ƒu; eƒoa nuɖuɖuawo nu ƒu ɖe duawo me. Le du sia du me la, eƒoa nuku siwo katã wɔ le agble siwo ƒo xlãe me la nu ƒu ɖe dua me. 49 Eye Yosef nɔ kɔ lim nuku ɖi gleglegle, wosɔ gbɔ abe ƒutake ene, va se ɖe esime womegaxa dzidzea wo o, le esi womagate ŋu adzidze wo o ta. 50 Hafi dɔŋɔliƒeawo nadze egɔme la, On* nunɔla Potifera ƒe vi Asenat dzi viŋutsu eve na Yosef.+ 51 Yosef na ŋkɔ eƒe ŋgɔgbevi la be Manase,*+ elabena egblɔ be: “Mawu na meŋlɔ nye fukpekpewo katã kple fofonye ƒe aƒe la katã be.” 52 Eye wòna ŋkɔ evelia be Efrayim,*+ elabena egblɔ be: “Mawu na medzi ɖe edzi le anyigba si dzi mekpe fu le la dzi.”+ 53 Eye ƒe adre siwo me nuɖuɖu do agbogbo ɖe Egipte-nyigba dzi la va wu enu,+ 54 eye dɔŋɔliƒe adreawo dze egɔme, abe ale si tututu Yosef gblɔe ene.+ Dɔ to le dukɔwo katã me, gake nuɖuɖu le Egipte-nyigba blibo la katã ya dzi.+ 55 Mlɔeba dɔ va to le Egipte-nyigba blibo la hã dzi, eye dukɔ la de asi ɣlidodo me na Farao be wòana nuɖuɖu yewo.+ Eye Farao gblɔ na Egiptetɔwo katã be: “Miyi Yosef gbɔ, eye nu sia nu si wòagblɔ na mi la, miwɔe.”+ 56 Eye dɔ to le anyigba blibo la katã dzi.+ Eye Yosef ʋu nuɖuɖudzraɖoƒeawo katã, eye wòdzraa nuɖuɖu na Egiptetɔwo,+ elabena dɔwuame la nu sẽ ɖe edzi le Egipte-nyigba dzi. 57 Eye anyigbadzinɔlawo katã vaa Egipte be woaƒle nuɖuɖu le Yosef gbɔ, elabena dɔwuame la nu sẽ ŋutɔ le anyigba blibo la katã dzi.+\n^ Hebrigbe me nya si wozã le afi sia ate ŋu afia be woalũ ge kple ta siaa.\n^ Alo, “Negbe fiazikpui.”\n^ Anɔ eme be esia nye nya si wogblɔna tsɔ nana amewo doa kɔkɔ ame hedea bubu eŋu.\n^ Egɔmeɖeɖe tẽe, “makɔ eƒe asi alo eƒe afɔ dzi.”\n^ Alo, “Yosef tsa le Egipte-nyigba la katã dzi.”\n^ Alo, “esime wòge ɖe Egipte-fia Farao ƒe dɔa me.”\n^ Egɔmeɖeɖe tẽe, “yɔ asiʋlowo taŋ.”\n^ Egɔmee nye “Ame Si Nana Woŋlɔa Nu Be.”\n^ Egɔmee nye “Dzidziɖedzi Zi Eve.”


Zɔ Aduadu Kple Yehowa Ƒe Habɔbɔa\nGbetakpɔxɔ—Tata Si Míesrɔ̃na | 2001-01-15\nGBE BUBU Bicol Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Czech Danish Eŋlisi Eʋegbe Greek Greenlandic Hiligaynon Hungarian Igbo Italian Lithuanian Malagasy Moore Ossetian Portuguese Romanian Setswana Shona Silozi Slovak Slovenian Swahili Ukrainian Zulu\n“Ŋutifafa Mawu . . . nadzra mi ɖo blibo le dɔ nyui sia dɔ nyui wɔwɔ me, bena miawɔ eƒe lɔlɔ̃nu.”—HEBRITƆWO 13:20, 21.\n1. Xexeamenɔlawo katã ƒe xexlẽme ɖe, eye wo dometɔ nenie le subɔsubɔha aɖewo me?\nLE ƑE 1999 me la, anyigbadzinɔlawo katã ƒe xexlẽme ɖo biliɔn ade! The World Almanac gblɔ na mí be ame xexlẽme sia dometɔ siwo ade 1,165,000,000 nye Moslemtɔwo; 1,030,000,000 nye Roma Katolikotɔwo; 762,000,000 nye Hindutɔwo; 354,000,000 nye Buddhatɔwo; 316,000,000 nye Protestanttɔwo; eye 214,000,000 nye Orthodɔks-ha me tɔwo.\n2. Nya kae míate ŋu agblɔ le nɔnɔme si me subɔsubɔhawo le egbea ŋu?\n2 Esi mawusubɔsubɔ me mama kple tɔtɔ li egbea ta la, ɖe míagblɔ be ame miliɔn geɖe siawo katã ƒe nuwɔna wɔ ɖeka kple Mawu ƒe lɔlɔ̃nua? Ao, “elabena Mawu menye nyamanyamawɔwɔ ƒe Mawu o, ke ŋutifafa ƒe Mawu boŋ.” (Korintotɔwo I, 14:33) Ke Yehowa subɔlawo ƒe xexeame katã ƒe habɔbɔa ya ɖe? (Petro I, 2:17) Ŋkuléle ɖe nu ŋu nyuie ɖee fia be ‘ŋutifafa Mawu la dzraa wo ɖo bliboe le dɔ nyui sia dɔ nyui wɔwɔ me be woawɔ eƒe lɔlɔ̃nu.’—Hebritɔwo 13:20, 21.\n3. Nukae dzɔ le Yerusalem le ƒe 33 M.Ŋ. ƒe Pentekoste dzi, eye nukatae?\n3 Gake menye amesiwo dea ha kple Yehowa Ðasefowo ƒe agbɔsɔsɔe ɖenɛ fiana be Mawu kpɔa ŋudzedze ɖe wo ŋu o; eye Mawu meléa ŋku ɖe amewo ƒe agbɔsɔsɔ ŋuti kɔntabubuwo ŋu hã o. Menye esi Israel ‘sɔ gbɔ wu’ dukɔwo katã tae wòtia wo ɖo o. Le nyateƒe me la, woawoe nɔ “ʋɛ” wu. (Mose V, 7:7) Gake esi Israel mewɔ nuteƒe o ta la, Yehowa ɖe eƒe ŋudzedzekpɔkpɔ le wo dzi le ƒe 33 M.Ŋ. ƒe Pentekoste dzi tsɔ na Kristo-hame yeye si me Yesu Kristo ƒe nusrɔ̃lawo nɔ. Wotsɔ Yehowa ƒe gbɔgbɔ kɔkɔe si ami na wo eye wotsɔ veviedodo do yi ɖaɖe gbeƒã nyateƒe si ku ɖe Mawu kple Kristo ŋu na ame bubuwo.—Dɔwɔwɔwo 2:41, 42.\nEle Ŋgɔ Yim Ɣesiaɣi\n4. Nukata nàgblɔ be Kristo-hame gbãtɔ la nɔ ŋgɔ yim ɣesiaɣi?\n4 Le ƒe alafa gbãtɔ me la, Kristo-hamea nɔ ŋgɔ yim ɣesiaɣi, wotsɔ nyaa yi anyigbamama yeyewo me, wowɔ nusrɔ̃lawo, eye wose Mawu ƒe lɔlɔ̃nu kple tameɖoɖo gɔme ɖe edzi. Kristotɔ gbãtɔawo zɔ aduadu kple gbɔgbɔmenumekɔkɔ si woɖe fia to lɛta siwo tso Mawu ƒe gbɔgbɔ me dzi. Esi apostoloawo kple ame bubuwo va srã wo kpɔ la, ede dzi ƒo na wo wowu woƒe subɔsubɔdɔa nu. Woŋlɔ nusiawo katã ɖi na mí nyuie le Kristotɔwo ƒe Hela Ŋɔŋlɔawo me.—Dɔwɔwɔwo 10:21, 22; 13:46, 47; Timoteo II, 1:13; 4:5; Hebritɔwo 6:1-3; Petro II, 3:17, 18.\n5. Nukata Mawu ƒe habɔbɔa le ŋgɔ yim egbea, eye nukata wòle be míazɔ kplii aduadu?\n5 Abe ƒe alafa gbãtɔ me Kristotɔwo ene la, Yehowa ƒe egbeŋkekea me Ðasefowo wɔ ŋgɔyiyi tso gɔmedzedze nyaŋui aɖe dzi. (Zaxarya 4:8-10) Tso ƒe alafa 19 lia ƒe nuwuwu la, míekpɔ kpeɖodzi siwo na wòdze ƒã be Mawu ƒe gbɔgbɔ le eƒe habɔbɔa dzi. Esi menye amegbetɔ ƒe ŋusẽ ŋue míeɖoa ŋu ɖo o ke míeɖoa ŋu ɖe gbɔgbɔ kɔkɔea ƒe mɔfiafia ŋu ta la, míeyi edzi wɔ ŋgɔyiyi le míaƒe Ŋɔŋlɔawo gɔmesese kple Mawu ƒe lɔlɔ̃nu wɔwɔ me. (Zaxarya 4:6) Fifia si míele “ŋkeke mamlɛawo” me la, ele vevie be míazɔ aduadu kple Yehowa ƒe habɔbɔ si le ŋgɔ yim la. (Timoteo II, 3:1-5) Esia wɔwɔ kpena ɖe mía ŋu míeléa míaƒe mɔkpɔkpɔa me ɖe asi eye ena míekpɔa gome le ɖaseɖiɖi le Mawu ƒe Fiaɖuƒe si woɖo anyi ŋu me hafi nuɖoanyi sia naɖo eƒe nuwuwu keŋkeŋ.—Mateo 24:3-14.\n6, 7. Nu etɔ̃ siwo me Yehowa ƒe habɔbɔa wɔ ŋgɔyiyi le kawo mee míadzro?\n6 Ame aɖewo le mía dome siwo te hadede kple Yehowa ƒe habɔbɔa le ƒe 1920-awo, 1930-awo, kple 1940-awo me. Le gɔmedzeƒe mawo me la, mía dometɔ kae te ŋu kpɔ dzidziɖedzi ɖedzesi kple ŋgɔyiyi si habɔbɔa wɔ vaseɖe egbea la le susu me? Bu nu ɖedzesi siwo teƒe míekpɔ le míaƒe egbeŋkekea me ŋutinya me ŋu kpɔ! Le nyateƒe me la, edoa ŋusẽ mí le gbɔgbɔ me ne míede ŋugble le nusi Yehowa wɔ to eƒe habɔbɔ si wɔa nu ɖe teokrasiɖoɖo nu dzi ŋu.\n7 Esi Dawid si nɔ anyi le blema de ŋugble le Yehowa ƒe nukunuwo ŋu la, ewɔ dɔ ɖe edzi vevie. Egblɔ be: “Mebe, matsɔ wo aɖe gbeƒãe, eye maƒo nu le wo ŋu, ke womele xexlẽ me o.” (Psalmo 40:6) Nu gloa míawo hã nenema ke, eye míete ŋu gblɔa nu gã kple nusiwo dze na kafukafu siwo Yehowa wɔ le míaƒe ŋkekea me la dometɔ geɖe o. Ke hã mina míadzro nu etɔ̃ siwo me Yehowa ƒe habɔbɔa wɔ ŋgɔyiyi le me: (1) gbɔgbɔmenumekɔkɔ si wona vivivi, (2) subɔsubɔdɔ si nyo ɖe edzi hekeke ɖe enu, kple (3) tɔtrɔ siwo sɔ ɖe ɣeyiɣia nu siwo wowɔ le habɔbɔa ƒe dɔwɔmɔnuwo me.\nMíedaa Akpe Ðe Gbɔgbɔmenumekɔkɔa Ta\n8. Nuka gɔmee gbɔgbɔmenumekɔkɔa kpe ɖe mía ŋu míese le Fiaɖuƒea ŋu wòwɔ ɖeka kple Lododowo 4:18?\n8 Lododowo 4:18 ƒe nyawo va eme nyateƒe le gbɔgbɔmenumekɔkɔ siwo wona mí vivivi la gome. Egblɔ be: “Ame dzɔdzɔe ƒe toƒe le abe agudzedze ƒe kekeli, si nɔa kɔkɔm ɖe edzi, vaseɖe esime ŋu kena keŋ ene.” Aleke gbegbe míedaa akpe ɖe gbɔgbɔmenumekɔkɔ si wona mí vivivi la tae nye si! Wote gbe ɖe Mawu Fiaɖuƒea dzi le takpekpe si wowɔ le Cedar Point, Ohio, le ƒe 1919 me la me. Fiaɖuƒe sia dzie Yehowa ato akɔ eƒe ŋkɔ ŋu eye wòatsɔ aʋli eƒe dziɖulanyenye tae. Le nyateƒe me la, gbɔgbɔmenumekɔkɔa na míete ŋu kpɔe be tso Mose I vaseɖe Nyaɖeɖefia la, Biblia ɖi ɖase le tame si Yehowa ɖo be yeato Fiaɖuƒe si dzi ɖum Via le la dzi akɔ yeƒe ŋkɔ ŋu la ŋuti. Esiae nye dzɔdzɔenyenyelɔ̃lawo katã ƒe mɔkpɔkpɔ vevi aɖe.—Mateo 12:18, 21.\n9, 10. Le ƒe 1920 ƒeawo me la, nukae wosrɔ̃ tso Fiaɖuƒea kpakple habɔbɔ eve siwo tsi tre ɖe wo nɔewo ŋu la ŋuti, eye aleke esia kpe ɖe ame ŋui?\n9 Le takpekpe si wowɔ le Cedar Point le ƒe 1922 me la, Nɔviŋutsu J. F. Rutherford si ƒo nuƒo vevia de dzi ƒo na Mawu ƒe amewo gblɔ be, “miɖe gbeƒã, miɖe gbeƒã, miɖe gbeƒã Fia la kple eƒe fiaɖuƒe.” Le nyati aɖe si ƒe tanyae nye “Wodzi Dukɔ La” si wota ɖe March 1, 1925, ƒe Eŋlisigbe me Gbetakpɔxɔ me la, wohe susu yi gbɔgbɔmegɔmesese si le nyagblɔɖi siwo fia asi Mawu Fiaɖuƒea ɖoɖo anyi le ƒe 1914 me ŋu la dzi. Wokpɔe le ƒe 1920-awo me hã be habɔbɔ ɖedzesi eve siwo tsi tre ɖe wo nɔewo ŋu ye li—Yehowa ƒe habɔbɔ kple Satana hã tɔ. Ʋiʋlia kpɔtɔ le wo dome, eye ne míeyi edzi zɔ kple Yehowa ƒe habɔbɔa aduadu ko hafi míanɔ akpa si aɖu dzi la dzi.\n10 Aleke gbɔgbɔmenumekɔkɔ sia kpe ɖe mía ŋui? Esi Mawu Fiaɖuƒea kple eƒe Fia Yesu Kristo menye xexeame ƒe akpa aɖeke o ta la, míawo hã míate ŋu anye eƒe akpa aɖeke o. Ne míeɖe mía ɖokui ɖa le xexeame ŋu la, míaɖee afia be míele nyateƒea ƒe akpa dzi. (Yohanes 17:16; 18:37) Ne míekpɔ alesi kuxi sesẽwo le fu wɔm nuɖoanyi vɔ̃ɖi siae la, aleke gbegbe míedaa akpee nye si be míenye Satana ƒe habɔbɔa ƒe akpa aɖeke o! Eye aleke gbegbe wove mía nui enye si be míele dedie le gbɔgbɔ me le Yehowa ƒe habɔbɔa me!\n11. Ŋɔŋlɔawo me ŋkɔ kae Mawu ƒe amewo tsɔ le ƒe 1931 me?\n11 Le takpekpe si wowɔ le Columbus, Ohio, le ƒe 1931 me la, woɖe nusi Yesaya 43:10-12 me nyawo fia me nyuie. Biblia Nusrɔ̃viwo tsɔ ŋkɔ Yehowa Ðasefowo wòde dzesi wo nyuie. Mɔnukpɔkpɔ gã kae nye si wònye na mí be míana ame bubuwo nanya Mawu ƒe ŋkɔ be woate ŋu ayɔe ale be woakpɔ xɔxɔ!—Psalmo 83:19; Romatɔwo 10:13.\n12. Gbɔgbɔmenumekɔkɔ kae wona le ameha gã la ŋu le ƒe 1935 me?\n12 Mawu ƒe amewo dometɔ geɖe siwo nɔ anyi do ŋgɔ na ƒe 1930-awo la tɔtɔ vie le woƒe etsɔmegbenɔnɔ ƒe mɔkpɔkpɔ gome. Ame aɖewo nɔ dziƒogbenɔnɔ ŋu bum gake wogakpɔa dzidzɔ ɖe Biblia me nufiafia le paradisonyigba aɖe hã ŋuti. Nya dodzidzɔname si wose le Washington, D.C., takpekpea me le ƒe 1935 mee nye be ame gbogboawo, alo ameha gã, si woyɔ le Nyaɖeɖefia ta 7 nye ƒuƒoƒo si ƒe mɔkpɔkpɔe nye anyigba dzi nɔnɔ. Tso ɣemaɣi la, ameha gã la nuƒoƒoƒu kpɔ ŋgɔyiyi wu tsã. Ðe míedaa akpe be amesiwo ameha gã la nye meganye nya ɣaɣla na mí oa? Alesi wòle eme vam be wole ame gbogbowo nu ƒom ƒu tso dukɔwo, towo, kple gbegbɔgblɔwo katã me ʋãa mí be míaɖe abla esi míele zɔzɔm aduadu kple Yehowa ƒe habɔbɔa.\n13. Nya vevi ka dzie wote gbe ɖo le St. Louis takpekpea me le ƒe 1941 me?\n13 Wote gbe ɖe nya vevi si me wòle be amegbetɔwo katã natsɔ ɖe le dzi le takpekpe si wowɔ le St. Louis, Missouri, le ƒe 1941 me la me. Enye xexeame dzi ɖuɖu, alo dziɖulanyenye ƒe nya la. Esiae nye nya si gbɔ wòle be woakpɔ kaba, eye ŋkeke gã si ŋu ŋɔdzi le si dzi woakpɔ egbɔ la le du dzi gbɔna! Nya si do ƒome kplii si hã dzi wote gbe ɖo le ƒe 1941 mee nye nuteƒewɔwɔ ƒe nya la, si na míete ŋu ɖea akpa si mía dometɔ ɖesiaɖe le na Mawu ƒe dziɖulanyenye fiana.\n14. Nukae wova nya le amegã siwo woyɔ le Yesaya 32:1, 2 ŋu le dukɔwo dome takpekpe si wowɔ le ƒe 1950 me?\n14 Le ƒe 1950 dukɔwo dome takpekpe si wowɔ le New York City me la, wona amegã siwo ŋu woƒo nu tsoe le Yesaya 32:1, 2 la dze ƒã. Eʋã ame ŋutɔ esi Nɔviŋutsu Frederick Franz ƒo nu tso nya ma ŋu eye wòɖe eme be amesiwo ava nye amegãwo le anyigba yeyea dzi la le mía dome. Wona gbɔgbɔmekekeli geɖe klẽ le takpekpe ma kple bubu siwo wowɔ emegbe me. (Psalmo 97:11) Aleke gbegbe míedaa akpee nye si be míaƒe toƒe ‘le abe agudzedze ƒe kekeli si nɔa kɔkɔm ɖe edzi ene’!\nŊgɔyiyi le Míaƒe Subɔsubɔdɔa Me\n15, 16. (a) Ŋgɔyiyi kawoe míewɔ le míaƒe subɔsubɔdɔa me le ƒe 1920 kple ƒe 1930 ƒeawo me? (b) Agbalẽ kawoe de dzo Kristotɔwo ƒe subɔsubɔdɔa me le ƒe bla nane siwo va yi nyitsɔ laa me?\n15 Mɔ evelia si dzi Yehowa ƒe habɔbɔa yi ŋgɔ le la ku ɖe míaƒe dɔ vevitɔ ŋu—eyae nye Fiaɖuƒegbeƒãɖeɖe kple nusrɔ̃lawɔwɔ dɔa. (Mateo 28:19, 20; Marko 13:10) Be míate ŋu awu dɔ sia nu la, habɔbɔa na míekpɔ alesi wòle vevie be míakeke míaƒe subɔsubɔdɔa ɖe enui. Le ƒe 1922 me la, wode dzi ƒo na Kristotɔwo katã be woakpɔ gome le gbeƒãɖeɖedɔa me. Wogblẽe ɖe amesiame si me be wòana eƒe kekeli naklẽ ale be wòakpɔ gome le ɖaseɖiɖi tso nyateƒea ŋu me. (Mateo 5:14-16) Le ƒe 1927 me la, wowɔ afɔɖeɖewo tsɔ tia Kwasiɖagbe na gbeadzisubɔsubɔdɔa wɔwɔ. Tso February 1940 me la, eva bɔ be woakpɔ Ðasefowo le ablɔwo dzi le asitsanutowo me woanɔ Gbetakpɔxɔ kple Consolation (si nye Nyɔ! fifia la) mam.\n16 Woɖe agbalẽvi si nye Model Study ɖe go le ƒe 1937 me eye ete gbe ɖe alesi wòhiã be míawɔ tɔtrɔyiwo ale be míafia Biblia me nyateƒea ame bubuwo la dzi. Le ƒe siwo kplɔe ɖo me la, wote gbe ɖe Biblia-nusɔsrɔ̃ wɔwɔ dzi vevie. Wogade dzo amewo me ɖe subɔsubɔdɔa ƒe akpa sia wɔwɔ ŋu esi woɖe agbalẽ si nye “Let God Be True” ɖe go le ƒe 1946 me kple Nyateƒe, Si Kplɔa Ame Yia Agbe Mavɔ Mee le ƒe 1968 me. Fifia míezãa agbalẽ si nye Sidzedze si Kplɔa Ame Yia Agbe Mavɔ Me. Agbalẽ sia sɔsrɔ̃ awu nu ɖoa Ŋɔŋlɔawo me gɔmeɖoanyi sẽŋu aɖe anyi le nusrɔ̃lawo wɔwɔ me.\nŊgɔyiyi le Tɔtrɔ Siwo Wowɔ le Habɔbɔa Me Ŋu\n17. Aleke Yehowa ƒe habɔbɔa yi ŋgɔ wòwɔ ɖeka kple Yesaya 60:17?\n17 Mɔ etɔ̃lia si dzi Yehowa ƒe habɔbɔa wɔ ŋgɔyiyi le la ku ɖe tɔtrɔ siwo wowɔ le habɔbɔa me ŋu. Yehowa do ŋugbe le Yesaya 60:17 be: “Mahe sika vɛ ɖe akɔbli teƒe kple klosalo ɖe gayibɔ teƒe, akɔbli ɖe ati teƒe, eye gayibɔ ɖe kpewo teƒe, matsɔ ŋutifafa aɖo tatɔe na wò kple dzɔdzɔenyenye aɖo wò dɔnunɔlae.” Wowɔ afɔɖeɖewo be woakpɔ Fiaɖuƒegbeƒãɖeɖedɔa dzi ahakplɔ alẽha la nyuie wu wòasɔ ɖe nyagblɔɖi sia nu.\n18, 19. Tɔtrɔ kawoe wowɔ le habɔbɔa me le ƒe siwo va yi me?\n18 Le ƒe 1919 me la, wotia subɔsubɔdɔnunɔla le hame ɖesiaɖe si bia be woawɔ ɖoɖo ɖe gbeadzisubɔsubɔdɔa ŋu na yewo me. Esia gade dzo míaƒe subɔsubɔ le gbeadzi me. Wote fli ɖe akɔdada atsɔ atia hamemegãwo kple hamemegãteviwo me le ƒe 1932 me wònye míaƒe asiɖeɖe le demokrasi mɔnuwo ŋu. Wogawɔ nu ɖedzesi aɖe le ƒe 1938 me esime wodze hamea me subɔlawo katã ɖoɖo gɔme wòsɔ ɖe ɖoɖo siwo nɔ Kristo-hame gbãtɔa me si dzi wotona ɖoa amewo le teokrasimɔ nui la nu geɖe wu. (Dɔwɔwɔwo 14:23; Timoteo I, 4:14) Le ƒe 1972 me la, woɖo dzikpɔlawo kple subɔsubɔdɔwɔlawo be woasubɔ, abe alesi amesiawo tɔgbe wɔe le Kristotɔ gbãtɔwo dome ene. Le esi teƒe be ame ɖeka ko nanye hamea dzikpɔla la, Filipitɔwo 1:1 kple ŋɔŋlɔ bubuwo ɖee fia be amesiwo ɖo Ŋɔŋlɔawo me nudidiwo na dzikpɔlawo gbɔ la nye hamemegãwo ƒe ha.—Dɔwɔwɔwo 20:28; Efesotɔwo 4:11, 12.\n19 Le ƒe 1975 me la, wowɔ ɖoɖo be Yehowa Ðasefowo ƒe Dziɖuha la ƒe kɔmitiwo nakpɔ Mawu ƒe habɔbɔa ƒe dɔwɔnawo dzi le xexeame katã. Woɖo Alɔdzekɔmitiwo be woakpɔ dɔa dzi le woƒe dukɔ ƒe anyigbamamawo me. Tso ɣemaɣi la, wolé fɔ ɖe nuwo wɔwɔ wòanɔ bɔbɔe wu ŋu le dɔwɔƒegã la kple le Gbetakpɔxɔ Habɔbɔa ƒe alɔdzedɔwɔƒewo ale be woate ŋu ‘aka ɖe nusiwo le vevie wu dzi.’ (Filipitɔwo 1:9, 10) Agbanɔamedzi siwo le Kristo ƒe alẽkplɔlateviwo dzi enye be woaxɔ ŋgɔ le nyanyuigbɔgblɔdɔa me, woafia nu le hamea me, eye woakplɔ Mawu ƒe alẽha la le mɔ nyuitɔ nu.—Timoteo I, 4:16; Hebritɔwo 13:7, 17; Petro I, 5:2, 3.\nYesu Le Ŋgɔ Xɔm Vevie\n20. Zɔzɔ aduadu kple Yehowa ƒe habɔbɔa bia be míade dzesi nuka le Yesu ƒe ɖoƒe ŋu?\n20 Zɔzɔ aduadu kple Yehowa ƒe habɔbɔ si le ŋgɔ yim bia be míade dzesi ɖoƒe si Mawu tsɔ na Yesu Kristo be wòanye “ta na hame la.” (Efesotɔwo 5:22, 23) Ele be míade dzesi nya si wogblɔ le Yesaya 55:4 la hã, afisi wogblɔ na mí le be: “Kpɔ ɖa, [nye Yehowa] metsɔe ɖo ɖasefo na dukɔwo, eye metsɔe ɖo dukɔwo ƒe amegã kple dziɖula.” Edze ƒã be Yesu nya alesi woaxɔ ŋgɔe. Enya eƒe alẽwo kple woƒe dɔwɔwɔwo. Le nyateƒe me esi wònɔ ŋku lém ɖe hame adre siwo nɔ Asia Sue ŋu la, egblɔ zi atɔ̃ sɔŋ be: “Menya wò dɔwɔwɔwo.” (Nyaɖeɖefia 2:2, 19; 3:1, 8, 15) Yesu nya míaƒe nuhiahiãwo hã, abe Fofoa, Yehowa, ke ene. Hafi Yesu nafia Kpɔɖeŋugbedodoɖaa la, egblɔ be: “Mia Fofo nya nusiwo hiãa mi, hafi miebianɛ.”—Mateo 6:8-13.\n21. Aleke Yesu ƒe ŋgɔxɔxɔ dzenae le Kristo-hamea me?\n21 Aleke Yesu ɖea eƒe ŋgɔxɔxɔ fianae? Mɔnu ɖekae nye to dzikpɔla siwo nye ‘nunana siwo nye amewo’ la dzi. (Efesotɔwo 4:8) Nyaɖeɖefia 1:16 ɖee fia be dzikpɔla amesiaminawo le Kristo ƒe nuɖusi me, le eƒe mɔfiafia te. Egbea Yesue fiaa mɔ le ɖoɖo si wowɔ na hamemegãwo me, ne eɖanye dziƒoyiyi loo alo anyigba dzi nɔnɔ ƒe mɔkpɔkpɔe le ŋutsu siawo si o. Abe alesi woɖe eme le nyati si do ŋgɔ me ene la, gbɔgbɔ kɔkɔe ye tiaa wo le ɖekawɔwɔ me kple Ŋɔŋlɔawo me nudidiwo. (Timoteo I, 3:1-7; Tito 1:5-9) Le ƒe alafa gbãtɔ me la, ame tsitsiwo ƒe ƒuƒoƒo aɖe si nɔ Yerusalem ye nye dziɖuha si kpɔ hameawo kple Fiaɖuƒegbeƒãɖeɖedɔa katã dzi. Ðoɖo sia nu kee wowɔa nu ɖo le Yehowa ƒe habɔbɔa me egbea.\nZɔ Kplii Aduadu!\n22. Kpekpeɖeŋu kae Dziɖuha la nana?\n22 Wotsɔ Fiaɖuƒea ƒe nu siwo le anyigba dzi de “dɔla nuteƒewɔla kple aɖaŋudzela” si teƒe Yehowa Ðasefowo ƒe Dziɖuhaa le la si. (Mateo 24:45-47) Nusi ŋu Dziɖuha la tsia dzi ɖo koŋue nye gbɔgbɔ me nufiame kple mɔfiame nana Kristo-hamea. (Dɔwɔwɔwo 6:1-6) Gake ne dzɔdzɔmefɔkuwo gblẽ nu le hati tadeagulawo ŋu la, Dziɖuha la biana tsoa habɔbɔ siwo woɖo le se nu la dometɔ ɖeka alo geɖe si be woana kpekpeɖeŋu eye woadzra aƒewo kple Fiaɖuƒe Akpata siwo gbã ɖo alo woatu bubuwo. Ne wole ŋlɔmi wɔm le Kristotɔ aɖewo ŋu alo wole wo yome tim la, wowɔa afɔɖeɖe tsɔ doa ŋusẽ wo le gbɔgbɔ me. Azɔ hã wodzea agbagba ɖesiaɖe be Fiaɖuƒegbeƒãɖeɖedɔa nayi ŋgɔ le ‘ɣeyiɣi madeamedzi’ me.—Timoteo II, 4:1, 2.\n23, 24. Nukae Yehowa nana eƒe amewo ɣesiaɣi eɖanye nuka kee dzɔ ɖe wo dzi o, eye nukae wòle be wòanye míaƒe tameɖoɖo kplikpaa?\n23 Eɖanye nɔnɔme ka mee Yehowa ƒe amewo ato o, eyia edzi naa gbɔgbɔmenuɖuɖu kple mɔfiafia si hiã la ɣesiaɣi. Mawu naa gɔmesese kple sidzedze nɔvi siwo le ŋgɔ xɔm hã be woadzra ɖo ɖe ŋgɔyiyi kple tɔtrɔ siwo agava teokrasi habɔbɔa me ŋu. (Mose V, 34:9; Efesotɔwo 1:16, 17) Yehowa naa nusiwo hiã mí ɣesiaɣi ale be míate ŋu awɔ nusrɔ̃lawɔwɔdɔ si wotsɔ de asi na mí la eye be míawu míaƒe subɔsubɔdɔa nu le xexeame katã.—Timoteo II, 4:5.\n24 Kakaɖedzi blibo le mía si be Yehowa magblẽ eƒe ame wɔnuteƒewo ɖi gbeɖe o; aɖe wo le “xaxa gã” si gbɔna me. (Nyaɖeɖefia 7:9-14; Psalmo 94:14; Petro II, 2:9) Mía tɔ dzɔ le go sia go me be míalé kakaɖedzi si nɔ mía si tsã me ɖe asi sesĩe vaseɖe nuwuwu. (Hebritɔwo 3:14) Eyata mina míaɖoe kplikpaa be míazɔ aduadu kple Yehowa ƒe habɔbɔa.\n• Nukata míate ŋu agblɔ be Yehowa ƒe habɔbɔa le ŋgɔ yim ɣesiaɣi?\n• Kpeɖodzi kawoe li be wonaa gbɔgbɔmenumekɔkɔ Mawu ƒe amewo vivivi?\n• Ŋgɔyiyi kawoe wowɔ le Kristotɔwo ƒe subɔsubɔdɔa me?\n• Tɔtrɔ siwo sɔ ɖe ɣeyiɣia nu kawoe wowɔ le habɔbɔa ƒe dɔwɔmɔnuwo ŋu le Yehowa ƒe amewo dome?\nAbe Dawid ene la, míate ŋu agblɔ Yehowa ƒe nukudɔwo katã o\nTɔtrɔ siwo sɔ ɖe ɣeyiɣia nu si wowɔ le habɔbɔa ƒe dɔwɔmɔnuwo ŋu ɖe vi na Mawu ƒe alẽha la\nNukata Nànye Nyuiwɔla?\nAlesi Míanye Nyuiwɔlawoe\n“Aɖaŋudɔ Wɔnuku Aɖe”\nYehowa Ðasefowo Wole Ŋgɔ Yim Kple Kakaɖedzi Sẽŋu!\nWoɖo Dzikpɔlawo Kple Subɔsubɔdɔwɔlawo Le Teokrasimɔ Nu\nMawu Ƒe Nya Dzi Wɔlawo Kpɔa Dzidzɔ\nAlesi Dziɖuha la To Vovo na Dɔwɔha si Woɖo le Se Nui\nGbeƒãɖeɖe Tɔxɛ Aɖe


GBE BUBU Albanian Amharic Arabic Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Hiligaynon Hungarian Igbo Indonesian Italian Japanese Korean Latvian Lithuanian Malagasy Myanmar Norwegian Polish Portuguese Romanian Russian Samoan Sepedi Setswana Sinhala Slovak Slovenian Spanish Swahili Swedish Tagalog Thai Turkish Ukrainian Urdu\n“Le gɔmedzedzea me la, nyemetsia dzi ɖe nye etsɔme ŋu boo o. Gake esi wòkpɔtɔ vie mawu suku nu la, meva de dzesii be meyina ŋgɔ dze ge alesi agbenɔnɔ le ŋutɔŋutɔ, ahawɔ dɔ atsɔ kpɔ ɖokuinye dzi. Eye manɔ nye nuzazãwo ŋuti fewo xem.”—Alex, ƒe 17.\nESIME nènye sɔhɛ la, ɖe nèbu dɔ si nàva wɔ ne èva tsi la ŋu kpɔa? Aleke nèsena le ɖokuiwò me le taɖodzinu mawo ŋu fifia? Ðe dɔ si nàwɔ atsɔ akpɔ ɖokuiwò dzi ne èva tsi la ŋu bubu na nètɔtɔ le ɖokuiwò mea? Ne nenemae la, ke nyae be menye wò ɖekae o. Agbalẽ aɖe si ƒo nu tso agbemedɔ tiatia ŋu gblɔ be: “Agbemedɔ si woawɔ ŋuti nyametsotso wɔwɔe nye kuxi sesẽ siwo sɔhɛwo dzea ŋgɔe la dometɔ ɖeka.”—Career Coaching Your Kids.\nÐewohĩ fifia la, mèle tame bum tso agbemedɔ si nàva wɔ ŋu kura haɖe o. Ðewohĩ agbeɖuɖu ŋue nètsia dzi ɖo vevie. Agbeɖuɖu menye nusi gblẽ o, elabena Biblia gblɔ na wò be “na wò dzi naɖu agbe le wò ɖekakpui ŋkekewo me.” (Nyagblɔla 11:9) Ke hã, fifiae nye ɣeyiɣi nyuitɔ si me wòle be nàte ŋugbledede le nusi nàtsɔ wò agbe awɔe ŋu. Lododowo 14:15 gblɔ be: “Nunyala léa ŋku ɖe eƒe afɔɖeɖe ŋu.” Aleke nàte ŋu alé ŋku ɖe wò afɔɖeɖe ŋui?\n“Nya Afisi Nèɖo Tae”\nTsɔe be nèle ɖoɖo wɔm be yeazɔ mɔ ayi teƒe didi aɖe. Anɔ eme be gbã la, àlé ŋku ɖe nuto ma ƒe anyigbatata ŋu be nànya mɔ nyuitɔ si dzi nàto ayi teƒea. Nusia kee wòle be nàwɔ le ɖoɖo wɔwɔ ɖe wò etsɔme ŋu gome. Michael, si nye ɖekakpui aɖe si le subɔsubɔm le Yehowa Ðasefowo ƒe alɔdzedɔwɔƒewo dometɔ ɖeka fifia, gblɔ be: “Nu gbogbo aɖewo dze ŋgɔwò siwo me wòle be nàwɔ tiatia le.” Aleke nàwɔ awɔ tiatia le nu gbogbo siwo li la me? Michael gblɔ be, “Nya la ku ɖe taɖodzinuwo ɖoɖo ŋu.”\nBu taɖodzinu abe teƒe aɖe si nèɖo be yeayi la ene. Màte ŋu ade teƒe ma ne èle tsatsam dzro ko abe ɖe taɖodzinu gobii aɖeke mele asiwò o ene o. Nunya le eme wu ne ètsɔ nuto ma ƒe anyigbatata eye nèlé ŋku ɖe eme hedi mɔ si tututu nàto ayi teƒea. Ne èwɔe alea la, ke ànɔ wɔwɔm ɖe Lododowo 4:26 ƒe aɖaŋuɖoɖoa dzi, afisi gblɔ be: “Ðe toƒe dzɔdzɔe na wò afɔwo.” Wogblɔ nya mawo ke le Biblia gɔmeɖeɖe bubu aɖe me be: “Nya afisi nèɖo tae.”—Contemporary English Version.\nLe ƒe siwo le ŋgɔ na wò me la, nègbɔna nyametsotso vevi geɖe wɔ ge ku ɖe mawusubɔsubɔ, dɔwɔɖui, srɔ̃ɖeɖe, ƒome, kple nu vevi bubuwo ŋu. Tiatia nyuiwo wɔwɔ anɔ bɔbɔe na wò wu, ne ènya afisi tututu nèɖo tae. Ne èle ɖoɖo wɔm ɖe nusi nàwɔ le agbe me ŋu la, nu vevi aɖe li si dzi mele be nàŋe aɖaba aƒui o.\n“Ðo Ŋku Wɔwòla Dzi”\nNe èdi be yeakpɔ dzidzɔ vavãtɔ la, ke ele be nàwɔ ɖe nunyala, Fia Salomo, ƒe nya siawo dzi be: “Ðo ŋku wɔwòla dzi le wò ɖekakpuiŋkekewo me.” (Nyagblɔla 12:1) Ele be didi si anɔ mewò be yeadze Mawu ŋu nakpɔ ŋusẽ ɖe mɔ si nu nètia be yeanɔ agbe ɖo la dzi.\nNukatae esia le vevie ɖo? Biblia gblɔ le Nyaɖeɖefia 4:11 be: “Mía Aƒetɔ kple mía Mawu, wòe dze be, nàxɔ ŋutikɔkɔe kple bubu kple ŋusẽ; elabena wòe wɔ nuwo katã, eye wò lɔlɔ̃nu ta woli, eye wowɔ wo ɖo.” Nyateƒee, edze be nuwɔwɔ siwo le dziƒo kple esiwo le anyigba dzi la katã nada akpe na Wɔla la. Ðe nèdaa akpe nɛ be ena wò “agbe kple gbɔgbɔ kpakple nuwo katã”? (Dɔwɔwɔwo 17:25) Ðe mèse le ɖokuiwò me be ele be yeana nane Yehowa Mawu atsɔ ada akpe nɛ ɖe nusiwo katã wòna wò la ta oa?\nEsi sɔhɛ geɖe siwo le Yehowa Ðasefowo dome ɖoa ŋku Wɔla la dzi ɣeawokatãɣi ta la, wo dometɔ geɖe tiae be yewoawɔ ɣeyiɣiawo katã ƒe subɔsubɔdɔa. Nyateƒeae nye be, ɣeyiɣiawo katã ƒe subɔsubɔdɔa nye taɖodzinu si ŋu asixɔxɔ gã aɖe le, eye ehea yayra manyagblɔwo vɛ. (Maleaxi 3:10) Ke hã, ahiã be woabu nuwo ŋu nyuie do ŋgɔ. Le kpɔɖeŋu me, bia ɖokuiwò be, ‘Ŋutete kple aɖaŋu kawoe le asinye siwo mate ŋu azã atsɔ akpɔ ɖokuinye dzi le ɣeyiɣiawo katã ƒe subɔsubɔdɔa me?’\nKelly, si xɔ ƒe 27 fifia, ɖo taɖodzinu aɖe na eɖokui esime wònye ɖevi dzaa ko. Eɖoe eƒe taɖodzinui be yeava wɔ ɣeyiɣiawo katã ƒe subɔsubɔdɔa. Le Kelly ƒe ƒewuimenɔɣi ƒe nuwuwu lɔƒo la, ete ɖoɖo wɔwɔ ɖe dɔwɔɖui si wòawɔ ŋu. Egblɔ be: “Ele nam be matia dɔ aɖe si ana mate ŋu akpɔ ɖokuinye dzi le nye subɔsubɔdɔa wɔwɔ me.”\nKelly nye aɖudɔdala ƒe kpeɖeŋutɔ, si xɔ hehe le asinudɔsrɔ̃ƒe aɖe le sekɛndrisuku. Exɔ nɔƒe gbãtɔ le dukɔa ƒe hoʋliwɔna aɖe me gɔ̃ hã. Ke hã eƒe dzidzedzekpɔkpɔ mena wòŋlɔ nusi nye eƒe taɖodzinu vevitɔ be o. Kelly gblɔ be: “Ɣeyiɣiawo katã ƒe subɔsubɔdɔae nye nusi medi be mawɔ. Meda nu bubu ɖesiaɖe ɖe nɔƒe evelia.” Vaseɖe fifia la, Kelly gakpɔtɔ le dzidzɔ kpɔm le ɣeyiɣiawo katã ƒe subɔsubɔdɔa me. Egblɔ be: “Mese le ɖokuinye me be nyametsotso si mewɔ lae nye nyuitɔ kekeake si mate ŋu awɔ.”\nNe èle mɔ zɔm le nuto aɖe si menya nyuie o me la, anɔ eme godoo be àkpɔ be ehiã be yeabia mɔfiafia le teƒe aɖewo—nenye be ètsɔ anyigbatata ɖe asi kura hã. Àte ŋu awɔ nenema ke ne èle ɖoɖo wɔm ɖe wò etsɔme ŋu. Xɔ aɖaŋuɖoɖo tso ame bubuwo gbɔ. Lododowo 20:18 gblɔ be: “Tameɖoɖowo vaa eme, ne adaŋudede kpe ɖe eŋu.” Dziwòlawo nye amesiwo nàte ŋu abia aɖaŋuɖoɖo nyuiwoe. Àte ŋu abia aɖaŋuɖoɖo tso Kristotɔ tsitsi siwo ɖea mawumenunya fiana le woƒe agbenɔnɔ me la hã gbɔ. Roberto ɖo aɖaŋu be: “Te ɖe amesiwo nye kpɔɖeŋunyuiɖolawo ŋu le miaƒe hamea alo nutoa me. Woate ŋu ahe wò susu ayi nusiwo ŋu mèbu kura o la dzi wòawɔ nuku na wò.”\nƑo wo katã ta la, Yehowa Mawu le klalo be yeakpe ɖe ŋuwò nàwɔ tiatia siwo ahe dzidzɔ gãtɔ kekeake vɛ na wò le agbe me. Eyata biae be wòakpe ɖe ŋuwò be ‘nàdze si nusi nye eƒe lɔlɔ̃nu’ ku ɖe wò etsɔme ŋu. (Efesotɔwo 5:17) Ne èɖoa ŋu ɖe Yehowa ŋu tso dzi blibo me la, “ekema ata mɔ na wò.”—Lododowo 3:5, 6.—g7/06.\n▪ Ŋutete kple aɖaŋu kawoe le asiwò?\n▪ Ðe nàte ŋu ade ŋugble le alesi nàzã ŋutete mawo atsɔ akafu Yehowae ŋua?\n▪ Ɣeyiɣiawo katã ƒe subɔsubɔdɔ siwo ŋu míeƒo nu tsoe le nyati sia me dometɔ ka koŋ wɔwɔe dzroa wò vevie?\n[Aɖaka si le axa 28]\nMƆ SI ÐO TA AFƆKU ME\nBiblia gblɔ be: “Amesiwo dina be, yewoazu kesinɔtɔwo la, gena ɖe tetekpɔwo kple mɔ̃tetrewo kpakple movidzɔdzɔ kple nuveviwɔame ƒe nudzodzro geɖe, siwo tsɔa amewo xlãna ɖe gbegblẽ kple tsɔtsrɔ̃ me la me.” Kplamatsedonuwo yɔ amesiwo dina be yewoazu kesinɔtɔwo la ƒe mɔ dzi fũ! Eye mɔ sia ate ŋu akplɔ ame de fenyinyi, dzimaɖitsitsi, gbɔgbɔmefɔku kple ku me mlɔeba.—Timoteo I, 6:9, 10.\n[Aɖaka/Nɔnɔmetata si le axa 29]\nGbeƒãɖela si nye mɔɖela nyea Kristotɔ si xɔ nyɔnyrɔ, kpɔɖeŋunyuiɖola, si wɔ ɖoɖo hezãa gaƒoƒo 70 ya teti ɣleti sia ɣleti tsɔ ɖea gbeƒã Mawu ƒe Fiaɖuƒe ŋuti nyanyuia. Mɔɖelawo toa hehexɔxɔ kple nuteƒekpɔkpɔ me va zua Biblia-fiala bibiwo.\nBetel-ƒomea me tɔwo subɔna le Yehowa Ðasefowo ƒe alɔdzedɔwɔƒewo, afisi wokpea asi ɖe Biblia-srɔ̃gbalẽwo ŋɔŋlɔ, wo tata, kple wo ɖoɖo ɖe hamewo le. Dɔ ɖesiaɖe si wowɔna le Betel nyea subɔsubɔdɔ kɔkɔe ƒe mɔnukpɔkpɔ.\nSUBƆSUBƆ LE AFISI HIAHIÃ LE WU\nMɔɖela aɖewo te ŋu wɔa ɖoɖo ʋuna yia nuto siwo me Fiaɖuƒegbeƒãɖelawo hiã le wu. Wo dometɔ bubuwo hã srɔ̃a gbegbɔgblɔ bubu eye wosubɔna le dutanyigbawo dzi alo le hame siwo me wodoa gbegbɔgblɔ mawo le la me.\nSUBƆSUBƆDƆ WƆWƆ LE DUTA\nDukɔwo dome xɔtudɔwɔlawo zɔa mɔ yia dukɔ bubuwo me ɖakpea asi ɖe Fiaɖuƒe Akpatawo kple alɔdzedɔwɔƒewo tutudɔwo ŋu. Esia nye subɔsubɔdɔ kɔkɔe aɖe si míate ŋu atsɔ asɔ kple amesiwo tu Salomo ƒe gbedoxɔa la tɔ.—Fiawo I, 8:13-18.\nSUBƆSUBƆDƆ ƑE HEHENASUKU\nEnye kwasiɖa enyi ƒe nusɔsrɔ̃ si wotsɔ naa hehe tre siwo nye hamemetsitsiwo kple subɔsubɔdɔwɔla siwo dze, ku ɖe hamewo dzi kpɔkpɔ kple nuƒoƒo le dutoƒo ŋu. Wodea dɔ asi na suku sia nuwulawo dometɔ aɖewo be woasubɔ le wo dedukɔ me; eye wodea dɔ asi na wo dometɔ aɖewo hã be woaɖasubɔ le duta.\nWonaa hehe mɔɖela bibi siwo le lãmesẽ me eye ŋusẽ le wo ŋu be woasubɔ le dutanyigbawo dzi. Dutanyanyuigblɔlawo nɔa agbe si me dzidzɔ kple dzidzeme le.\nAGBEMEDƆ KAE MÀWƆ?\nVideo sia si ŋu Yehowa Ðasefowo wɔ, nye wɔna si me wobia gbe sɔhɛ siwo le Brazil, Britain, Germany, kple United States (États-Unis), le. Eteƒe madidi o woawɔe ɖe gbegbɔgblɔ geɖe me.\n“Nya la ku ɖe taɖodzinuwo ɖoɖo ŋu.” —Michael, Bethel-ƒomea me tɔ\n“Enye nyametsotso nyuitɔ kekeake si mate ŋu awɔ.” —Kelly, enye mɔɖela ƒe ade enye esia\n“Te ɖe amesiwo nye kpɔɖeŋunyuiɖolawo ŋu.”—Roberto, Betel-ƒomea me tɔ\nƉoe Ɖe Amewo Ɖoe Ɖe Amewo Nukae wòle be mawɔ kple nye agbe?\ng 10/06 axa 28-30


Ezra 4 - Holy Bible [Ewe Bible 1913] - (Ezr 4)\nKe esi Yuɖa kple Benyamin ƒe ketɔwo se be, aboyoviwo le gbedoxɔ tum na Yehowa, Israel ƒe Mawu la,\nwova Zerubabel kple aƒekɔwo ƒe lalɔwo gbɔ gblɔ na wo bena; Míawo hã míatui kpli mi, elabena míele mía Mawu la dim abe míawo ke ene, eye eya míele vɔ sam na tso gbesigbe Asur-fia Asar-Xadon kple mi va afisiae la.\nTem Zerubabel kple Yesua kpakple Israel ƒe aƒekɔwo ƒe tatɔ mamleawo ɖo ŋu na wo bena: Medze be, mía kpli miawo míatu xɔ na mia Mawu la o, ke boŋ míawo ɖeɖe míatui na Yehowa, Israel ƒe Mawu la, abe alesi Persia-fia Kores de se na mi ene.\nEye anyigba dzi dukɔ la do alogblɔdɔ Yuda-dukɔ la, eye wodo ŋɔdzi na wo le xɔ la tutu me.\nWode aɖaŋuɖolawo ɖewo ŋu, be woagblẽ woƒe tameɖoɖo la me, tso Persia-fia Kores ƒe agbenɔɣi katã vaseɖe Persia-fia Dario ƒe fiaɖuɖu me.\nEsi Axasweros le fia ɖum la, woŋlɔ agbalẽ tso Yudatɔwo kple Yerusalemtɔwo nu le eƒe fiaɖuɖu ƒe gɔmedzedzea me.\nAɖaŋumegã Rexum kple agbalẽŋlɔla Simsai woŋlɔ agbalẽ ɖe Yerusalem ŋuti ɖo ɖe fia Artaxsasta bena:\nAɖaŋumegã Rexum kple agbalẽŋlɔla Simsai kpakple wo nɔvi mamleawo, siwo tso Dina, Afarsatax, Tarpal, Afarsa, Arkewa, Babel, Susan, Deha kple Elam,\nhekpe ɖe dukɔ bubu, siwo fia ga Asnapar, amesi ŋu bubu le, kplɔ va ɖo Samaria-ɖu me kple anyigba bubu, siwo le tɔsisi la ƒe go keme dzi, kple nya bubuwo. —\nAgbalẽ, si woŋlɔ ɖo ɖe fia Artaxsasta la me nya enye si: Wò dɔlawo, ŋutsu, siwo le tɔsisi la ƒe go keme dzi, kple nya bubuwo.\nFia la nanyae be, Yudatɔ, siwo tso gbɔwò va mia gbɔ le Yerusalem la, gale du dzeaglã vɔ̃ɖi la tsom, wole gliawo nu flɔm, eye wole woƒe anyinɔwo ɖɔm ɖo.\nAzɔ fia la nanyae be, ne wotso du sia, eye woflɔ gliawo nu la, ekema woagbe nudzɔdzɔ, adzɔ kple mɔtaho nana, eye mlɔe ke la woade fiawɔ bla me.\nEyata esi wonye míawoe ɖua fiasã me dze, eye medze be, míanɔ fia ƒe ŋukpe kpɔm o la, eyaŋuti míele ame ɖom ɖa, ne míana fia la nanyae;\nelabena ne wodzro fofowòwo ƒe nyadzɔdzɔgbalẽ me la, ekema akpɔe le nyadzɔdzɔgbalẽ la me, adze sii be, du sia nye aglãdzedu, si be gbegblẽva fiawo kple anyigbawo dzi, eye wodzea aglã le eme tso gbaɖegbe ke; eyatae wogblẽ du sia ɖo.\nEyata míele nanam fia la nanyae be, ne woagatso du sia, eye woflɔ gliawo nu la, ekema esia awɔ be, gomea ɖeke megana asiwò le tɔsisi la ƒe go keme dzi o.\nTete fia la ɖo du ɖe adaŋumegã Rexum kple agbalẽŋlɔla Simsai kpakple wo nɔvi bubu, siwo le Samaria kple anyigba bubuwo dzi le tɔsisi la ƒe go keme dzi la bena: Ŋutifafa na mi! kple nya bubuwo.\nAgbalẽ, si míeɖo ɖe mí la, woxlẽe nam dedie.\nEye meɖe se be, woadzro eme, eye wokpɔ be, du sia tsia tre ɖe fiawo ŋu tso gbaɖegbe ke, wowɔa ʋunyaʋunya, eye wodzea aglã le eme.\nFia sẽŋuwo nɔ Yerusalem, wokpɔ ŋusẽ ɖe anyigba siwo katã le tɔsisi la ƒe ɣetoɖoƒe gome la dzi, eye wona nudzɔdzɔ kple adzɔ kple mɔtaho wo.\nEyata mide se, ne woaxe mɔ na ŋutsuawo, be womagatso du sia o, vaseɖe esime made se hafi.\nEyata mikpɔ nyuie, ne miagawɔ ƒome le nusia me, be gbegblẽ la nadzi de dzi, eye wòazu hlã na fiawo o.\nEsi wonya xlẽ Artaxsasta ƒe agbalẽa me nya na Rexum kple agbalẽŋlɔla Simsai kpakple wo nɔviwo la, wowɔ kplakplakpla yi Yudatɔwo gbɔ le Yerusalem, eye wotsɔ sesẽ xe mɔ na wo.\nYemaɣi wodzudzɔ Mawu ƒe xɔdɔ la le Yerusalem, eye wòtsi anyi vaseɖe Persia-fia Dario ƒe fieɖuɖu ƒe ƒe evelia me.


Nu Ka Tae Amewo Ðua Kristmas?\nGBE BUBU Afrikaans Albanian Amharic Arabic Armenian Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse Georgian German Greek Hiligaynon Hungarian Igbo Iloko Indonesian Italian Japanese Kinyarwanda Korean Lingala Lithuanian Malagasy Myanmar Norwegian Ossetian Polish Portuguese Romanian Russian Sepedi Serbian Sesotho (Lesotho) Setswana Shona Sinhala Slovak Slovenian Spanish Sranantongo Swahili Swedish Tagalog Tsonga Turkish Twi Ukrainian Vietnamese Xhosa Zulu\n“Ele bɔbɔe be ame nava nɔ hloloe tsom le nu siwo azãa ɖuɖu bia ta. Nu siwo me amewo ƒoa wo ɖokui ɖo le azãa ɖuɖu me la va zu kɔnu dzro aɖe ko, hloloetsotsowo wɔnɛ be amewo metea ŋu kpɔa vovo ɖe woƒe ƒometɔwo kple xɔlɔ̃wo ŋu o. Eye ɣeaɖewoɣi la, nutikɔname va xɔna ɖe dzidzɔ si wòle be míakpɔ la teƒe.”—OKLAHOMA [U.S.A.] ƑE NUTOMEDZIÐULA TSÃTƆ BRAD HENRY, DECEMBER 23, 2008.\nNE Kristmas ɖuɣi le aƒe tum la, hadzidziwo, videowo kple television dzi wɔnawo nana amewo tsɔa dzidzɔ nɔa mɔ kpɔm na azã sia ɖuɖu. Nu kae nèsusu be eyae wòle be wòanye taɖodzinu vevitɔ na azã sia ɖuɖu? Ðe wòle be wòanye\nŊkuɖoɖo Yesu Kristo dzia?\nDzidzɔ Si Tsoa Nunana Mea?\nKpekpeɖeŋunana ame siwo hiã tua?\nNuwɔwɔ ɖekae kple ƒometɔwoa?\nNutomedziɖula Henry ƒe nya siwo dze le miame la ɖee fia be esesẽna na ame geɖe siwo ɖua Kristmas la be woaɖo taɖodzinu siawo gbɔ le azãa ɖuɣi. Nu si koŋ va ɖe dzesi le Kristmas ɖuɣia ŋue nye asitsatsa, hloloetsotsowo kple dagbadagbawo. Ðe taɖodzinu si koŋ tae amewo ɖua Kristmas ɖo la zu dze bu ɖe ama mea?\nBiblia de dzi ƒo na mí katã be míaɖo ŋku Yesu Kristo dzi, míalɔ̃ faa ana nu ame, míakpe ɖe amewo ŋu, eye míakpɔ vovo ɖe míaƒe ƒometɔwo ŋu. Efia mí hã be míanye ŋutifafamewo. Eya ta le esi míaƒo nu tso nu si tae ame aɖewo meɖua Kristmas * o ŋu teƒe la, míadzro biabia siawo ƒe ŋuɖoɖowo me le nyati siwo kplɔ esia ɖo me:\nNu kae ame aɖewo gblɔna be eyae nye taɖodzinu si tae wòle be woaɖu Kristmas?\nNu ka tae wòsesẽna be woaɖo taɖodzinu siawo gbɔ le Kristmas ɖuɣia?\nBiblia me gɔmeɖose kawoe na ame miliɔn geɖe ke ɖe nane si nyo wu Kristmas ŋu?\n^ mm. 10 Ne èdi be yeaxlẽ nu tso nu si Ŋɔŋlɔawo gblɔ si tae ame aɖewo meɖua Kristmas o ŋu la, kpɔ nyati si nye “Exlẽlawo Bia Be—Nu Ka Tae Ame Aɖewo Meɖua Kristmas O?”


Braɖa, May 4\nNe ame aɖe di be yeadze yonyeme la, negbe nu le eɖokui gbɔ.—Mat. 16:24.\nAdzɔgbeɖeɖe na Yehowa fia be nàdo gbe ɖa na Yehowa tso dzi blibo me ahagblɔ nɛ be yetsɔ yeƒe agbe na eyama be yeasubɔe tegbee. Ne ètsɔ ɖokuiwò ɖe adzɔgbe na Mawu la, esia fia be ‘ègbe nu le ɖokuiwò gbɔ.’ Ne èɖe adzɔgbe na Yehowa la, efia be èva zu Yehowa tɔ, eye mɔnukpɔkpɔ gã aɖee esia nye. (Rom. 14:8) Egafia hã be èle gbɔgblɔm nɛ be, tso fifia la, eyama subɔsubɔ ye anye nu vevitɔ na ye, ke menye ye ŋutɔ yeƒe lɔlɔ̃nu o. Egaɖo kpe edzi be èdo ŋugbe nɛ be eƒe lɔlɔ̃nu koe yeawɔ, eye esia nye ŋugbedodo vevi aɖe. Yehowa mezia ame aɖeke dzi be wòaɖe afɔ sia o. Ke hã, ne míeɖe adzɔgbe nɛ la, edina tso mía si be míawɔ edzi. (Ps. 116:12, 14) Adzɔgbeɖeɖe nye wò ŋutɔ wò nya; enye nu si ayi edzi le wò kple Yehowa ɖeɖe ko dome. Gake nyɔnyrɔxɔxɔ ya nye nu si ayi edzi le amewo ŋkume; zi geɖe la, amewo xɔa nyɔnyrɔ le takpekpewo me. Ne èxɔ nyɔnyrɔ la, àto esia me aɖee afia ame bubuwo be yetsɔ ye ɖokui ɖe adzɔgbe na Yehowa. Eya ta, wò nyɔnyrɔxɔxɔ ana ame bubuwo nanya be èlɔ̃ Yehowa wò Mawu kple wò dzi blibo, wò luʋɔ blibo, wò tamesusu blibo kple wò ŋusẽ blibo, eye nèɖoe kplikpaa be yeasubɔ eyama yi ɖe mavɔmavɔ me.—Marko 12:30. w20.03 9 ¶4-5


Olympic La Ðo Afɔku Me\nNyɔ! | September 8, 2000\nGBE BUBU Afrikaans Albanian Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Croatian Czech Danish Dutch Estonian Eŋlisi Eʋegbe Finnish Franse German Hiligaynon Hungarian Indonesian Italian Japanese Korean Latvian Lithuanian Norwegian Papiamento (Curaçao) Polish Portuguese Romanian Russian Samoan Sepedi Setswana Slovak Slovenian Spanish Swahili Swedish Ukrainian\nESIME Baron Pierre de Coubertin do susu ɖa be woagaɖo Olympic kamedefefewo anyi la, egblɔ taɖodzinu ɖɔʋu aɖewo siwo gbɔ woaɖo. Le nyateƒe me la, egbegbe Olympic ƒe taɖodzifianya si wobe Coubertin gblɔ la gblɔ be: “Menye dziɖuɖu ye nye nu vevitɔ le Olympic Kamedefefeawo me o, ke boŋ gomekpɔkpɔ le eme ye . . . Menye nu vevitɔe nye be nàkpe ame aɖe dzi o, ke boŋ be nàʋli ho nyuie.”\nCoubertin xɔe se be gomekpɔkpɔ le hoʋiʋli ɖɔʋu me ate ŋu ana woatu nɔnɔme nyui ɖo, ana woawɔ nu dzɔdzɔe, eye wòana woanɔ agbe nyui. Eƒo nu tso ‘kamedefefe subɔsubɔ’ gɔ̃ hã ŋu. Esusui be Olympic fefeawo ate ŋu afia nu amewo be woanɔ anyi le ŋutifafa me.\nGake kaka Coubertin naku le ƒe 1937 me la, mɔkpɔkpɔ siawo katã bu. Xexemeʋa ɖeka wɔe be fefeawo mete ŋu dze edzi o zi ɖeka xoxo, eye woganɔ dzadzram ɖo ɖe aʋa gã bubu ŋu. Egbea Olympic fefea ƒe taɖodzinuwo gaɖo afɔku siwo lolo wu me. Nukatae?\nOlympic Kamedefefeawo Kple Atikezazã\nƑe bla nanewoe nye sia si kamedefefewɔlawo zãa atike siwo ado ŋusẽ wo be woaɖu dzi, eye wozãa atike gblẽnu siawo le Olympic Kamedefefeawo me hã. Le nyateƒe me le ƒe 25 megbe tso esime wodze kamedefefewɔlawo dodo kpɔ gɔme be wozã atike siawo hã la, atike siwo nu wode se ɖo zazã kpɔtɔ nye kuxi le Olympic kamedefefewɔlawo gome.\nKamedefefewɔla aɖewo zãa atike si nye steroids be yewoaɖu dzi. Bubuwo zãa atike siwo ado ŋusẽ wo ko. Du sesẽ ƒulawo kple lãmesẽfefewɔla bubu geɖe zãa atike siwo naa woƒe lãmenugbagbeviwo tsina kabakaba, elabena ekpena ɖe wo ŋu be ŋusẽ gaɖoa wo ŋu le kamedede sẽŋuwo wɔwɔ vɔ megbe kaba, eye ena ŋusẽ ɖoa lãmekawo ŋu. Du legbe ƒulawo, tsiƒulawo, kple sno dzi du legbe ƒula geɖe zãa atike si nye erythropoietin, si ŋu wotrɔ asi le be wòawɔ dɔ ɖe domenyiŋusẽmenugbagbeviwo dzi be wòadzi ʋumenugbagbevidzĩ geɖe.\nEme kɔ be Ðk. Robert Voy, si nye United States ƒe Olympic Kɔmiti ƒe atikedokpɔlawo ƒe tatɔ yɔ kamedefefewɔlawo be “nudokpɔƒe si le azɔli dzi.” Egblɔ kpee be: “Olympic fefewɔƒewo va zu atikedokpɔƒe na dzɔdzɔmeŋutinunyalawo, atikedokpɔlawo, kple ɖɔkta maɖɔʋuwo.” Ke atikewo dodokpɔ ya ɖe? Ðk. Donald Catlin, si nye dɔdzikpɔla le nudokpɔƒe aɖe le United States gblɔ be: “Kamedefefewɔla dzeaɖaŋu si di be yeazã atikevɔ̃ɖi la dze atike siwo míate ŋu ade dzesi o zazã.”\nZãnuxɔxɔ Kple Nufitifitiwɔwɔ\nEsi wònye dugã ʋɛ aɖewo ko ŋue ŋutete le be woawɔ Olympic fefeawo le wo me ta la, ame aɖewo wɔa nusianu si wòabia be fefeawo nava wo de. Ƒe eve kloe enye si va yi la, ŋukpenya aɖe dzɔ ɖe Dukɔwo Dome Olympic Kɔmiti (IOC) la dzi. Nutsotso si nye be woxe zãnu si ade dɔlar 400,000 na IOC la me tɔwo hafi wona gome Salt Lake City be woawɔ ƒe 2002 Vuvɔŋɔli me Fefeawo le afima la na ɖikeke va le amesiwo wɔ tiatia la ƒe anukwareɖiɖi ŋu.\nVovototo dede amedzrowɔwɔ kple zãnuxɔxɔ gaglã dome va sesẽna le esi dugã siwo me tɔwo le biabiam be woana gome yewo la naa nu gbogbowo amesiwo atia teƒea ta. Nya va ku ɖe IOC la me tɔ siwo ade 20 ŋu le Salt Lake City ŋukpenya la me, eye mlɔeba wonya wo dometɔ 6. Le ƒe 2000 ƒe Olympic Kamedefefe si woawɔ le Australia gome la, agbagba siwo katã wodze be ŋkɔ gbegblẽ aɖeke nagaɖi le wo ŋu o la zu dzodzro esime Australiatɔwo ƒe Olympic Kɔmiti ƒe dɔnunɔla lɔ̃ ɖe edzi be: “Menye alesi dugã la me nya kpɔe kple kamedefefewɔƒe siwo le mía si ɖeɖekoe na be wona [gome] mí o.”\nAgbe kɔkɔ si IOC la me metsitsi aɖewo nɔna gana ame geɖe mekana ɖe wo dzi o. Dukɔwo Dome Tɔdzikamedefefewɔha ƒe tatɔ Tommy Keller; enye Switzerlandtɔ si megali o, gblɔ kpɔ be le yeƒe nukpɔkpɔ nu la, kamedefefedɔwɔmegã aɖewo bua Olympic fefeawo be enye mɔnu si yewoazã “atsɔ adi wo ɖokui tɔ ko.” Egblɔ kpee be edze abe nusi ʋãa wo koŋue nye “gadidi kple kɔɖiɖi na woa ŋutɔwo ƒe dzodzrowo.”\nAsi Gã Tsatsa\nAme aɖeke mate ŋu ake ɖi o be Olympic fefeawo wɔwɔ bia ga geɖe. Zi geɖe la, ena television kpɔkpɔ kple boblododowo dzina ɖe dzi, si wɔe be fexexe ɖe fefeawo ta va zu asitsamɔnu gã aɖe.\nBu ƒe 1988 Olympic fefea, si me dukɔwo dome adzɔha asieke xe ga home si wu dɔlar miliɔn 100 na IOC la be woato edzi adzra woƒe nuwo le xexeame katã ŋu kpɔ. Woxe ga home si nye dɔlar miliɔn 400 ɖe Dzomeŋɔli Fefe si wowɔ le Atlanta le ƒe 1996 me ta hena taɖodzinu ma ke. Ga siwo television dɔwɔƒewo xe mele eme o. Amerikatɔwo ƒe television dɔwɔƒe aɖe xe ga si wu dɔlar biliɔn 3.5 be woana gomee ne wòaɖe Olympic Fefe siwo woawɔ tso ƒe 2000 vaseɖe 2008, eye woka nya ta be le ƒe ene me la, ahiã be adzɔha 11 siwo axe fe ɖe fefeawo ta la dometɔ ɖesiaɖe naxe dɔlar miliɔn 84. Eyata ame aɖewo gblɔ be togbɔ be tsã amegbetɔwo ƒe nu deŋgɔ wɔwɔ ye nye Olympic la ƒe taɖodzinu hã la, egbea fefeawo va zu gadidi mɔnu si amegbetɔwo tsɔ ɖia kɔ na woƒe ŋukeklẽe.\nEŋutinunyala aɖewo gblɔ be nudzɔdzɔ vevi eve siwo dze egɔme le ƒe 1980 ƒeawo me gbɔe Olympic la ƒe kuxiawo tso. Gbãtɔe nye nyametsotso si wowɔ be woana gome dukɔwo dome kamedefefedɔdzikpɔƒewo be woatia kamedefefewɔla siwo dze akpɔ gome le Olympic fefeawo me. Le esime IOC la wɔe wònye se tsã be amesiwo wɔa kamedefefe hena modzakaɖeɖe koe akpɔ gome le fefeawo me la, dukɔwo ƒe dɔdzikpɔƒewo va dze mɔɖeɖe na amesiwo wɔnɛ ɖe ga ta be woaʋli ho le Olympic fefeawo me. Gake kamedefefewɔla siwo wɔnɛ ɖe ga ta la he kuxi aɖewo vɛ. ‘Hoʋiʋli nyuie’ ɖeɖe mena woxea ga na amewo be woaŋlɔ woƒe ŋkɔwo ɖe adzɔnuwo ŋu o, eye eteƒe medidi hafi dziɖuɖu va zu nu vevitɔ kekeake o. Mewɔ nuku o be wòva dzi ŋusẽdoametikewo zazã ɖe edzi.\nNu vevitɔ evelia dzɔ le ƒe 1983 me, esime IOC la di mɔnu si dzi wòato azã nusi eƒe asitsatsa ŋutinunyala bibi aɖe yɔ be “dzesidenu xɔasitɔ kekeake si wometsɔ dia gae o le xexeame”—si nye Olympic gaviawo. Esia na wova dze Olympic ƒe dzesidenu sia tsɔtsɔ di gae le mɔ ɖesiaɖe nu. Jason Zengerle gblɔ be: “Togbɔ be woƒoa nu geɖe tso ŋutifafa dodoɖeŋgɔ kple xexeametɔwo nu ƒoƒo ƒu ŋu hã la, . . . ne míagblɔe tututu la, Olympic la meto vovo . . . tso kamedefefe bubu ɖesiaɖe si do kpo nu le taɖodzinu sia gbɔ ɖoɖo me gbɔ o.” Gake ɖe esia fia be taɖodzinu siwo Olympic fefea ɖolawo tsɔ ɖoe anyi la gbɔ manya ɖo oa?\n[Aɖaka/Nɔnɔmetata si le axa 21]\nOLYMPIC LA ŊUTI NYATEƑENYAWO\n→ Olympic dzesia nye gavi atɔ̃ siwo tsi tre ɖi na anyigbagã siwo nye Afrika, Asia, Australia, Europa, kple Dziehe kpakple Anyiehe Amerika. Wotsɔe ku wo nɔewo be wòanye dzesi na amewo katã ƒe xɔlɔ̃wɔwɔ.\n→ Olympic mɔfiamenya ye nye Citius, Altius, Fortius—efia be “woawɔe wòatsɔ wu, ayi ŋgɔ wu, awɔ kalẽ wu” le Latingbe me. Fransetɔ nufiala aɖe ɖe egɔme bubui be “woawɔe wòatsɔ wu, ayi ŋgɔ wu, asesẽ wu.”\n→ Olympic dzo la, wosinɛ le Zeus ƒe vɔsamlekpui dzi le blema fefeawo me. Egbea wozãa ɣe la ƒe bibi sia kakati le Olympia, eye wotsɔnɛ yia afisi wole fefeawo wɔ ge le.\n→ Olympic la wɔwɔ xɔ ƒe akpe nanewo. Wowɔ Olympic Kamedefefe gbãtɔ si ŋu woŋlɔ nu tsoe le ƒe 776 D.M.Ŋ. me, gake ame geɖe gblɔna be wodze fefeawo wɔwɔ gɔme ne mede ɖeke o la, ƒe alafa atɔ̃ do ŋgɔ na ɣemaɣi.\n[Aɖaka/Nɔnɔmetata si le axa 22]\nSYDNEY ƑE OLYMPIC FEFEWƆƑEA\nTSO September 1993 me, esime wona gome Sydney be woawɔ ƒe 2000 Olympic Fefeawo le afima la, wole dzadzram ɖo vevie hena amedzro akpe nanewo xɔxɔ. Wowɔ dɔ geɖe tsɔ dzra teƒea ɖo, wotu nɔƒe dzeaniwo, eye wotrɔ aɖukpo xoxowo wozu anyigba wɔnuwo, abɔwo, kple tsitoƒewo, le teƒe si ade agbleka 1,900.\nSydney Olympic Kɔƒedu si wotu be kamedefefewɔlawo kple amegãwo nanɔ lae nye kɔƒedu gãtɔ kekeake si me wozãa ɣe ƒe ŋusẽ tsɔ wɔ elektrikŋusẽ le. SuperDome—si nye kamedefefewɔƒe kple modzakaɖeƒe gãtɔ kekeake si wotu hegba edzi le Xexeame ƒe Anyigbe gome—ye mɔ̃ si wotsɔ trɔa ɣe ƒe ŋusẽ wɔa elektrikŋusẽ si menye dziɖuɖua tɔ o gãtɔ kekeake le le Australia, eye ezãa ŋusẽ si menaa aɖiya boo o.\nOlympic Kamedefefewɔƒea ƒe dzisasrã siwo kɔ kpo dze ʋe kple daɖedziti siwo tso ga wo nɔewo dzena le SuperDome la tame. Etutu xɔ ga dɔlar 435,000,000 eye wònye Olympic kamedefefewɔƒe gãtɔ kekeake le xexeame, si me ame 110,000 ate ŋu anɔ. Yameʋu gã Boeing 747 ene ate ŋu atɔ ɖe wo nɔewo gbɔ le gbadzaƒe si le kamedefefewɔƒea! Xɔgbanu siwo me kekeli te ŋu tona si wotsɔ gbae la kpɔa nukpɔlawo ta be ŋdɔkutsu nagaɖu wo o. Alan Patching, si nye kamedefefewɔƒea ƒe tatɔ gblɔ be: “Le ƒe 2000 ƒe ŋkeke aɖewo me la, teƒe siae anye vevitɔ kekeake le Australia.” Eye wòdo ŋugbe be: “Emegbe ava zu dzesidenu, abe alesi Opera-ƒeme le ene.”\n[Nɔnɔmetata Tsoƒe si le axa 23]\nƉoe Ɖe Amewo Ɖoe Ɖe Amewo Olympic La Ðo Afɔku Me\ng00 9/8 axa 20-23\nNusi ŋku Gbɔlo Mate Ŋu Akpɔ O\nŊkuléle Ðe Nu Makpɔmakpɔwo Ŋu—Nukawoe Dze?\nÐe Nèkpɔa Nu Yia Ŋgɔ Wu Nusi Wò Ŋku Te Ŋu Kpɔna?\nAgbagba Siwo Medze be Mawɔ Tiatia Siwo me Nunya Le\nAleke Mawɔ Anɔ Te ɖe Gbɔdɔdɔ Tsɔtsɔ Ðe Fu Na Ame Nu?\nTso Olympia va ɖo Sydney\nTaɖodzinuawo gbɔ Ðoɖo\nŊugbledede si Ŋu Viɖe Le\nKpekpeɖeŋu Hena Asiɖeɖe le Ðeviwo ƒe Aglãdzedze Ŋu\nText Agbalẽ siwo le mɔ̃ dzi ƒe kɔpiwɔwɔ ƒe tiatiawo MAGAZINEWO September 8, 2000\nƉoe Ɖe Amewo Ɖoe Ɖe Amewo MAGAZINEWO September 8, 2000\nMAGAZINEWO September 8, 2000


Dzidzedzekpɔkpɔ Vavãe Alo Yaɖidzidzedzekpɔkpɔea?\nGBE BUBU Afrikaans Albanian Amharic Arabic Armenian Azerbaijani Azerbaijani (Cyrillic) Bulgarian Cebuano Chichewa China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) Chitonga Cibemba Croatian Czech Danish Dutch Efik Estonian Eŋlisi Eʋegbe Finnish Franse Georgian German Greek Hebrew Hiligaynon Hungarian Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Macedonian Malagasy Myanmar Norwegian Polish Portuguese Punjabi Quechua (Ayacucho) Romanian Russian Samoan Sepedi Serbian Serbian (Roman) Sesotho (Lesotho) Setswana Shona Silozi Sinhala Slovak Slovenian Spanish Swahili Swahili (Congo) Swedish Tagalog Tetun Dili Thai Tigrinya Tsonga Turkish Twi Ukrainian Vietnamese Xhosa Zulu\nNU KAE vɔ̃ɖi wu kpododonu? Eyae nye yaɖidzidzedzekpɔkpɔ alo alakpadzidzedzekpɔkpɔ. Elabe ne èdo kpo nu le nanewɔwɔ me la, àte ŋu aɖe afɔ aɖewo atsɔ aɖɔ nɔnɔmea ɖo. Ne mète ŋu ɖɔ nɔnɔmea ɖo o hã la, àsrɔ̃ nu tso nu si dzɔa me ahaɖoe kplikpaa be yeawɔe wòanyo wu ɣebubuɣi.\nGake mele alea le yaɖidzidzedzekpɔkpɔ ya gome o. Ana nàsusui be yele dzidzedze kpɔm, evɔ wòhenye to boŋ yim nèle hafi. Kaka nàva nya la, gbada yi.\nBu kpɔɖeŋu sia ŋu kpɔ. Yesu bia kpɔ be: “Viɖe kae wòanye na ame, ne xexe blibo la katã zu etɔ, gake wòbu eƒe luʋɔ?” (Mateo 16:26) Nya sia sɔ kple ame siwo tia ga kple nu siwo ga ate ŋu aƒle la yome ŋkubiãtɔe, elabe nu sia tututue nye yaɖidzidzedzekpɔkpɔ. Dɔwɔwɔŋutiɖaŋuɖola Tom Denham ŋlɔ bena: “Mɔkpɔkpɔ be woagado ye ɖe ŋgɔ le dɔ me ale be ɖoƒe gã nasu ye si kple ga geɖe alo nunɔamesi geɖe kpɔkpɔ ko ŋu bubu meɖia kɔ na ame o. Esusu be gakpɔkpɔe nye dzidzedzekpɔkpɔ nye nuŋumabumabu yi ŋgɔe si nana be ame va ɖia gbɔlo mlɔeba.”\nEdze ƒãa be ame geɖe alɔ̃ ɖe nya sia dzi egbea. Esi wobia gbe amewo le United States la, woyɔ nu 22 be “woawoe nana wokpɔa dzidzedze,” eye “ga geɖe ƒe amesinɔnɔe” nye nu 20 lia le nu siwo woyɔ la dome. Nu gbãtɔ siwo woyɔ la dometɔ aɖewoe nye lãmesẽ, ƒomedodo nyui me nɔnɔ kple amewo kpakple dɔwɔɖui si wɔwɔ vivia ame nu.\nEme kɔ be ame geɖewo tea ŋu dea vovototo yaɖidzidzedzekpɔkpɔ kple dzidzedzekpɔkpɔ vavã dome, ne wobia gbe wo. Gake mele bɔbɔe kura be ame natso nya me wòaɖee afia be ekpɔ nu si dzidzedzekpɔkpɔ vavã nye dzesii o.\nƉoe Ɖe Amewo Ɖoe Ɖe Amewo Nu Kae Nye Dzidzedzekpɔkpɔ Vavã?


1 Korintotɔwo 15 - Holy Bible [Ewe Bible 1913] - (1Ko 15)\nKe, nɔviwo, mena mienya nyanyuie, si megblɔ fia mi, si miexɔ hã, esi me míetsi tre ɖo hã,\nsi me woxɔ mi ɖe agbe le hã, ne mielée ɖe asi, abe alesi metsɔ nyanyuie la gblɔ fia mi ene la; anye ne miexɔ edzi se dzodzo.\nElabena nusi nye hã mexɔ la, metsɔ de asi na mi gbãgbiagbã bena, Kristo ku le mia nuvɔ̃ ŋuti le ŋɔŋlɔ la nu,\neye bena woɖii, eye bena wogafɔe ɖe tsitre tso ame kukuwo dome le ŋkeke etɔ̃agbe le ŋɔŋlɔ la nu,\neye bena ede eɖokui fia Kefa, emegbe la ame wuieve la.\nEya megbe la eɖe eɖokui fia nɔvi, siwo wu ame alafa atɔ̃ la zi ɖeka, amesiwo dome geɖeawo le agbe vaseɖe fifi, ke amea ɖewo hã ɖɔ alɔ̃.\nEmegbe la eɖe eɖokui fia Yakobo, emegbe da apostolowo katã.\nWo katã megbe la eɖe eɖokui fia nye hã abe fu gegee ene.\nElabena nye enye suetɔ le apostoloawo dome, amesi medze be, woayɔ be apostolo o, elabena meli Mawu ƒe hame la yome.\nAzɔ la eɖanye nyee o, eɖanye ame kemewo o, nenema ke míeɖe gbe ƒã, eye nenema ke míexɔe se.\nKe ne woɖe gbe ƒã Kristo bena, etsi tre tso ame kukuwo dome la, aleke wo mia dome amea ɖewo gblɔ bena, ame kukuwo ƒe tsitretsitsia ɖeke meli o mahã?\nKe ne ame kukuwo ƒe tsitretsitsia ɖeke meli o la, ekema Kristo hã metsi tre o.\nKe ne Kristo metsi tre o la, ekema miaƒe gbeƒãɖeɖe enye dzodzro, eye miaƒe xɔse hã enye dzodzro.\nKe woakpɔ mi abe Mawu ƒe aʋatsoɖaseɖilawo hã ene, elabena míeɖi ɖase ɖe Mawu ŋuti bena, efɔ Kristo ɖe tsitre, amesi mefɔ ɖe tsitre hafi o, nenye be, ele me vavã bena, womefɔ ame kukuwo ɖe tsitre o la.\nElabena ɖe womefɔa ame kukuwo ɖe tsitre o la, anye ne Kristo hã metsi tre o.\nKe ne Kristo metsi tre o la, miaƒe xɔse enye yaka, eye miegale miaƒe nuvɔ̃wo me.\nEkema amesiwo dɔ alɔ̃ le Kristo me la, hã tsrɔ̃.\nNe míekpɔ mɔ na Kristo le agbe sia me ɖeɖeko la, ekema míenye nublanuitɔwo wu amewo katã.\nKe azɔ la Kristo tsi tre tso ame kukuwo dome, eye wòzu amesiwo dɔ alɔ̃ la dome ŋgɔgbetɔ.\nElabena esi wònye ame mee ku la to va ŋuti la, ame kukuwo ƒe tsitretsitsi la hã to ame ke me va.\nElabena alesi amewo katã ku le Adam me la, nenema ke woagbɔ agbe wo katã hã le Kristo me.\nGake amesiame le ye ŋutɔ ƒe ɖoɖo nu: Gbãtɔ enye Kristo; emegbe la amesiwo le Kristo me le eƒe vavagbe la;\nemegbe la nuwuwu la ava, esime woatsɔ fiaɖuƒe la ade asi na Mawu Fofoa, esime wòava aɖe amegãnyenye katã kple ŋusẽ katã kple dziɖuɖu katã ɖa la.\nElabena ele ne be, wòaɖu fia, halase esime woatsɔ eƒe futɔwo katã ade eƒe afɔ te.\nFutɔ mamletɔ, si woaɖe ɖa la, enye ku.\nElabena etso nuwo katã de eƒe afɔ te. Ke ne egblɔ bena, wotsɔ nuwo katã de ete la, edze ƒã bena, amesi tso wo katã de ete la, mele eme o.\nKe ne wotsɔ nuwo katã de ete la, ekema Vi la ŋutɔ hã atsɔ eɖokui ade amesi tso nuwo katã de ete la te, bene Mawu nanye wo katã le wo katã me.\nNukaŋuti miawo hã míeɖoa ŋɔdzi me le gaƒoƒo sia gaƒoƒo mea?\nMeta miaƒe kafukafu, si le asinye le Kristo Yesu, mía Aƒetɔ me la bena, gbesiagbee mekuna.\nMizu mo xexee tɔwo vavã, eye migawɔ nuvɔ̃ o! Elabena simadzemadze Mawu le amea ɖewo me; ŋukpedodo mi ta megblɔe ɖo.\nKe ɖewo amea ɖe agblɔ be: Aleke ame kukuwo le fɔfɔ ge ɖe tsitre mahã? Eye ŋutilã ka wole tsɔtsɔ ge adoe mahã?\nWò bometsila, nusi nèƒã la, magbɔ agbe o, negbe ɖeko woaku hafi.\nEye nusi nèƒãna la, menye nɔnɔme blibo, si le dzɔdzɔ ge lae nèƒã o, hafi nuku gbɔloa ɖe, eɖanye bli alo nu mamleawo dometɔa ɖe o.\nKe Mawu na nɔnɔmee, alesi wòlɔ̃, eye nukuwo dome ɖesiaɖe la etsɔ nuku la ŋutɔ ƒe nɔnɔme nɛ.\nMenye lãwo katãe nye lã ɖeka ƒomevi o: ke amegbetɔwo ƒe lã le vovo, lãfɔnewo ƒe lã le vovo, tɔmelãwo ƒe lã le vovo, xeviwo ƒe lã le vovo.\nEye dziƒoŋutilãwo li, eye anyigba dzi ŋutilãwo hã li; gake dziƒotɔwo ƒe ŋutikɔkɔe le vovo, eye anyigbadzitɔwo tɔ le vovo.\nYe ƒe ŋutikɔkɔe le vovo, eye ɣleti ƒe ŋutikɔkɔe hã le vovo, eye ɣletiviwo ƒe ŋutikɔkɔe hã le vovo; elabena vovo le ɣletivi kple ɣletivi dome le ŋutikɔkɔe gome.\nNenema ke ame kukuwo ƒe tsitretsitsi hã le: Woƒãa nu le gbegblẽ me, eye woafɔe ɖe tsitre le magblẽmagblẽ me;\nwoƒãɛ nu le bubu makpɔmakpɔe me, eye woafɔe ɖe tsitre le ŋutikɔkɔe me: woƒãa nu le gbɔdzɔgbɔdzɔ me, eye woafɔe ɖe tsitre le ŋusẽ me.\nWoƒãa luʋɔŋutilã, eye woafa gbɔgbɔŋutilã ɖe tsitre. Luʋɔŋutilã li, eye gbɔgbɔŋutilã hã li.\nNenema ke woŋlɔ ɖi bena: „Ame gbãtɔ, Adam la, zu luʋɔ gbagbe;“ Adam mamletɔ la zu gbɔgbɔ, si na agbe.\nKe menye gbɔgbɔmetɔ enye gbãtɔ o, hafi luʋɔtɔ la boŋ, emegbe la gbɔgbɔmetɔ la.\nAme gbãtɔ, si tso anyigba me la, enye anyigbadzitɔ, ame evelia enye Aƒetɔ si tso dziƒo la.\nAlesi ke anyigbadzitɔa le la, nenema ke anyigbadzitɔwo hã le; alesi ke dziƒotɔa le la, nenema ke dziƒotɔwo hã le;\neye alesi anyigbadzitɔa ƒe nɔnɔme le mia ŋu la, nenema ke dziƒotɔa ƒe nɔnɔme hã nanɔ mia ŋu.\nKe mele esia gblɔm, nɔviwo, bena ŋutilã kple ʋu mate ŋu anyi mawufiaɖuƒe la ƒe dome o, eye gbegblẽ mate ŋu anyi magblẽmagblẽ ƒe dome o.\nMikpɔ ɖa, mele nya ɣaɣla gblɔm na mi: Mí katã miele alɔ̃ dɔ ge o; gake woatrɔ mí katã míaƒe nɔnɔme,\nkasia le aɖabaƒoƒo ɖeka me, le kpẽkuku mamlea me; elabena woaku kpẽ, eye woafɔ ame kukuwo ɖe tsitre magblẽmagblẽ, eye míawo la woatrɔ miaƒe nɔnɔme.\nElabena ele be, nu gbegblẽ sia nado magblẽmagblẽ, eye nu kuku sia nado makumaku.\nElabena ku ƒe ti enye nuvɔ̃, ke nuvɔ̃ ƒe ŋusẽ enye se la.\n1 Korintotɔwo 15:1\n1 Korintotɔwo 15:2\n1 Korintotɔwo 15:3\n1 Korintotɔwo 15:4\n1 Korintotɔwo 15:5\n1 Korintotɔwo 15:6\n1 Korintotɔwo 15:7\n1 Korintotɔwo 15:8\n1 Korintotɔwo 15:9\n1 Korintotɔwo 15:11\n1 Korintotɔwo 15:12\n1 Korintotɔwo 15:13\n1 Korintotɔwo 15:14\n1 Korintotɔwo 15:15\n1 Korintotɔwo 15:16\n1 Korintotɔwo 15:17\n1 Korintotɔwo 15:18\n1 Korintotɔwo 15:19\n1 Korintotɔwo 15:20\n1 Korintotɔwo 15:21\n1 Korintotɔwo 15:22\n1 Korintotɔwo 15:23\n1 Korintotɔwo 15:24\n1 Korintotɔwo 15:25\n1 Korintotɔwo 15:27\n1 Korintotɔwo 15:28\n1 Korintotɔwo 15:30\n1 Korintotɔwo 15:31\n1 Korintotɔwo 15:34\n1 Korintotɔwo 15:35\n1 Korintotɔwo 15:36\n1 Korintotɔwo 15:37\n1 Korintotɔwo 15:38\n1 Korintotɔwo 15:39\n1 Korintotɔwo 15:40\n1 Korintotɔwo 15:41\n1 Korintotɔwo 15:42\n1 Korintotɔwo 15:43\n1 Korintotɔwo 15:44\n1 Korintotɔwo 15:45\n1 Korintotɔwo 15:46\n1 Korintotɔwo 15:47\n1 Korintotɔwo 15:48\n1 Korintotɔwo 15:49\n1 Korintotɔwo 15:50\n1 Korintotɔwo 15:51\n1 Korintotɔwo 15:52\n1 Korintotɔwo 15:53\n1 Korintotɔwo 15:54\n1 Korintotɔwo 15:55\n1 Korintotɔwo 15:56


“Wowɔm nukutɔe.”—PSALMO 139:14.\n1. Nu ka tae ame butame geɖe xɔe se be Mawue wɔ anyigbadzinu wɔnukuawo?\nXEXE si wokpɔna yɔ fũu kple nuwɔwɔ wɔnukuwo. Aleke wowɔ va dzɔ? Ame aɖewo bui be woate ŋu aɖo nya sia ŋu numaƒomaƒo tso Wɔla nyanu aɖe ŋu. Gake ame aɖewo ya xɔe se be ne míeɖoe koŋ gbe lɔlɔ̃ ɖe Wɔla aɖe ƒe anyinɔnɔ dzi la, míate ŋu ase dzɔdzɔmenuwo gɔme o. Woxɔe se be anyigba dzi nuwɔwɔwo gɔme sese sesẽ akpa, wosɔ gbɔ fũu hele vovovo akpa, eye ɖewohĩ àgblɔ kpee be wowɔ nuku akpa, si tae womate ŋu adzɔ le wo ɖokui si o. Le ame geɖewo, siwo dome dzɔdzɔmeŋutinunyala aɖewo hã le, gome la, kpeɖodziwo ɖee fia be Wɔla nyanu, ŋusẽtɔ, kple dɔmenyotɔ aɖee wɔ xexea. *\n2. Nu kae ʋã Dawid wòkafu Yehowa?\n2 Blema Israel Fia Dawid nye ame siwo xɔe se vevie be ele be woakafu Wɔla la ɖe Eƒe nuwɔwɔ wɔnukuwo ta la dometɔ ɖeka. Togbɔ be Dawid nɔ agbe le ɣeyiɣi aɖe si me dzɔdzɔmeŋutinunya mede ŋgɔ le o me hã la, ekpɔe dze sii be Mawu ƒe nuwɔwɔ wɔnukuwo sɔŋue ƒo xlã ye. Nu si ko Dawid hiãe nye ŋkuléle ɖe eƒe ŋutilã ŋu ale be ŋutete si le Mawu si be Wòawɔ nuwo nàwɔ dɔ ɖe edzi vevie. Eŋlɔ bena: “Meda akpe na wò le alesi wowɔm nukutɔe la ta; wò dɔwɔwɔwo nye nukunu, eye nye luʋɔ dze si esia keŋ.”—Psalmo 139:14.\n3, 4. Nu ka tae wòle vevie be mía dometɔ ɖe sia ɖe nade ŋugble tso Yehowa ƒe nuwɔwɔwo ŋu vevie?\n3 Xɔse sẽŋu sia te ŋu su Dawid si esi wòdea ŋugble vevie ta. Egbea la, amegbetɔ ƒe dzɔtsoƒe ŋuti nufiafia siwo gblẽa ame ƒe xɔse domee bɔ ɖe nu siwo wofiana le sukuwo kple nu siwo nyadzɔdzɔgblɔmɔnuwo kakana la me fũu. Be xɔse si tɔgbi nɔ Dawid si nanɔ mía si la, ele be míawo hã míanɔ ŋugble dem vevie. Afɔku le eme be míaɖe mɔ ame bubuwo nabu tame ɖe mía nu, vevietɔ le nya vevi siwo ku ɖe Wɔlaa ƒe anyinɔnɔ kple akpa si wɔm Wòle la ŋu me.\n4 Gawu la, ŋugbledede tso Yehowa ƒe nuwɔwɔwo ŋu ado ŋusẽ míaƒe ŋudzedzekpɔkpɔ ɖe eŋu, eye wòana be míaka ɖe eƒe etsɔme ŋugbedodowo dzi. Esia ate ŋu aʋã mí be míadze si Yehowa nyuie wu gɔ̃ hã eye míasubɔe. Mina míakpɔ ale si egbegbe dzɔdzɔmeŋutinunya ɖo kpe Dawid ƒe nya si nye be ‘ɖe wowɔ mí nukutɔe’ la dzi ɖa.\nAle Si Míetsina Nukutɔe\n5, 6. (a) Aleke mía dometɔ ɖe sia ɖe dze agbe gɔmee? (b) Dɔ kawoe míaƒe ayikuwo wɔna?\n5 ‘Wòe wɔ nye ayikuwo, eye nèkpɔ tanye le danye ƒe dɔme.’ (Psalmo 139:13) Mí katã míedze agbe gɔme le mía dada ƒe dɔme, abe lãmenugbagbevi ɖeka si ƒe lolome le abe tɔtɔdzesi si le nyagbe sia ƒe nuwuwu ene. Lãmenugbagbevi nyaŋui sia si womate ŋu akpɔ kple ŋku ƒuƒlu o la ƒe dɔwɔwɔ gɔme sese mele bɔbɔe o—ɖeko wòle abe nudokpɔƒe sue aɖe ene! Etsina kabakaba. Le wò vidzidɔ me nɔnɔ ɣleti evelia ƒe nuwuwu la, wò ŋutinu veviwo do xoxo. Wo dometɔ ɖekae nye wò ayiku. Esime wodzi wò la, wò ayiku sɔ gbe xoxo hena wò ʋu me tsyɔtsyɔ—eɖea aɖinuwo kple tsi si gbɔ edzi la ɖa, gake enaa nunyiamewo tsia ʋua me. Ne ayiku eveawo le dɔ wɔm nyuie la, wotsyɔa tsi le wò ʋua me—anɔ lita atɔ̃ le ame tsitsiwo gome—le miniti 45 ɖe sia ɖe me!\n6 Wò ayikuwo wɔa dɔ hã bene ŋutilãtuɖonu, acid ƒe agbɔsɔsɔ si le ʋua me, kpakple ʋua ƒe sisi siaa nanɔ ɖoɖo nu. Wowɔa dɔ vevi bubuwo hã, abe vitamin D tɔtrɔ zu ʋumenunyiame ƒomevi aɖe si hiã hena ƒuwo ƒe tsitsi nyuie ene; eye wògawɔa erythropoietin, si nye lãmetsi siwo naa ʋumenugbagbevidzĩwo dzina ɖe edzi le wò ƒuwo me. Mewɔ nuku o be woyɔa ayiku be “ŋutilã ƒe atikewɔla gãtɔ.” *\n7, 8. (a) Ðɔ ale si vi nɔdɔme tsinɛ. (b) Mɔ ka nue ‘wolɔ̃’ vi nɔdɔme si le tsitsim la ɖe “wo nɔewo me le anyigba ƒe gogloƒe”?\n7 ‘Nye ƒuwo meɣla ɖe wò, esime wowɔm le ɣaɣlaƒe, eye wolɔ̃m ɖe wo nɔewo me le anyigba ƒe gogloƒe o.’ (Psalmo 139:15) Lãmenugbagbevi gbãtɔa maa eɖokui me, eye lãmenugbagbevi yeyeawo hã yia edzi nɔa mamam. Eteƒe medidina o, lãmenugbagbeviawo tea tɔtrɔ ɖe nɔnɔme vovovo me, alo tsɔa nu si woava zu la ƒe nɔnɔme, be woazu ahɔhɔ̃meka ƒe lãmenugbagbeviwo, lãmeka ƒe lãmenugbagbeviwo, ŋutigbalẽ ƒe lãmenugbagbeviwo, kpakple lãmenugbagbevi bubuwo. Lãmenugbagbevi siwo sɔ kple wo nɔewo ƒoa ƒu zua lãmekawo, eye emegbe wotrɔna zua ŋutinuwo. Le kpɔɖeŋu me, esime wofɔ wò fu ƒe kwasiɖa etɔ̃lia me la, wò ƒuwo te toto. Kaka nàxɔ kwasiɖa adre ko, esi wò didime katãe nye sentimeta eve kple afã pɛ ko la, ƒu 206 siwo katã ava nɔ wò lãme le wò tsitsime la katã to xoxo togbɔ be wole nyaŋui, eye womekpɔ sesẽ haɖe o hã.\n8 Èyia edzi nɔa tsitsim le dawò ƒe dɔ me, eye esia nɔa ɣaɣla ɖe amegbetɔwo abe ɖe wòɖi wò ɖe anyigba ƒe gogloƒe ene. Le nyateƒe me la, amegbetɔwo menya nu tso ale si míewɔna tsina ƒe akpa gãtɔ ŋu o. Le kpɔɖeŋu me, nu kae naa domenyiŋusẽfianu vovovo siwo le wò lãmenugbagbeviwo me naa lãmenugbagbevi tea tɔtrɔ ɖe nɔnɔme vovovowo me? Dzɔdzɔmeŋutinunyalawo ate ŋu ava ke ɖe eŋu mlɔeba ya, gake abe ale si Dawid de dzesii le nya si kplɔe ɖo me ene la, mía Wɔla—Yehowa—ya se esia gɔme nyuie xoxoxo.\n9, 10. Aleke “woŋlɔ” ale si fugboe ƒe akpa vovovowo tsinɛ la ɖe Mawu ƒe ‘agbalẽ mee’?\n9 ‘Esi menye ʋukɔe la, wò ŋkuwo kpɔm, eye woŋlɔ ŋkeke, siwo katã ava emegbe, siwo dometɔ aɖeke meli haɖe o la, ɖe wò agbalẽ me.’ (Psalmo 139:16) Ale si wò ŋutilã ƒe nɔnɔme anɔ ƒe ɖoɖo le wò lãmenugbagbevi gbãtɔa me. Ðoɖo siae fia mɔ wò tsitsi le dzinu asieke siwo nètsɔ nɔ dawò ƒe dɔ me do ŋgɔ na wò dzidzi la me kple ƒe 20 kple edzivɔ siwo me nèzu ame tsitsi gɔ̃ hã me. Le ƒe siawo katã me la, tɔtrɔ vovovowo yi edzi le wò ŋutilã me, eye nyatakaka siwo le lãmenugbagbevi gbãtɔ ma me koe fia mɔ le esia wɔwɔ me.\n10 Dawid menya naneke tso lãmenugbagbeviwo kple domenyiŋusẽfianuwo ŋu o, eye nusuekpɔmɔ̃ gɔ̃ hã menɔ esi o. Gake ekpɔe dze sii nyuie be ye ŋutɔ yeƒe tsitsi ɖo kpe edzi be ɖoɖo deŋgɔ aɖe nue wowɔ ye ɖo. Ðewohĩ Dawid nya nu tso ale si fugboe tsinɛ ŋu, eya tae wòte ŋu bui be ele be tɔtrɔ ɖe sia ɖe nayi edzi le nɔnɔme si woɖo ɖi do ŋgɔ kple ɣeyiɣiɖoɖowɔɖi aɖe nu. Eɖɔ ɖoɖo sia le hakpanya me be ‘woŋlɔe’ ɖe Mawu ƒe “agbalẽ me.”\n11. Nu ka gbɔe míaƒe dzedzeme ƒe nɔnɔme tsona?\n11 Egbea la, míeva nyae be wò domenyiŋusẽfianuwoe kpɔa ŋusẽ ɖe nɔnɔme siwo ƒe dome nènyi tso dziwòlawo kple tɔgbuiwòwo gbɔ—abe wò kɔkɔme, wò mo ƒe dzedzeme, wò ŋku kple wò taɖa ƒe amadede, kpakple nɔnɔme bubu vovovowo ene—dzi. Domenyiŋusẽfianu akpeakpewoe nɔa wò lãmenugbagbevi ɖeka me, eye domenyiŋusẽfianu ɖe sia ɖe nye domenyiŋusẽmanu alo DNA (deoxyribonucleic acid) kɔsɔkɔsɔ legbe aɖe ƒe akpa aɖe. “Woŋlɔ” wò ŋutilã ƒe tutuɖo ŋuti mɔfiamewo ɖe wò domenyiŋusẽmanu la me. Ɣesiaɣi si wò lãmenugbagbeviwo ma—bene woawɔ lãmenugbagbevi yeyewo alo aɖɔ li xoxoawo la—wò domenyiŋusẽmanu ɖoa mɔfiame siawo ɖe wo me, eye esiae wɔe be eyi dzi le agbe eye wò dzedzeme gale abe ale si ko wòle ene. Mía Wɔla si le dziƒo ƒe ŋusẽ kple nunya ƒe kpɔɖeŋu ɖedzesi kae nye esi!\nMíaƒe Susu Tɔxɛ La\n12. Nu ka koŋue na amegbetɔwo to vovo na lãwo?\n12 ‘Ke nye la, Mawu, wò susuwo xɔ asi nam ŋutɔ! Aleke woƒe xexlẽme mehesɔ gbɔe o! Ne mebe, maxlẽ wo la, wosɔ gbɔ wu ke!’ (Psalmo 139:17, 18a) Wowɔ lãwo hã nukutɔe, eye wo dometɔ aɖewo ƒe sidzenu kple ŋutetewo de ŋgɔ wu amegbetɔwo tɔ. Gake Mawu na amegbetɔwo tamebubu ŋutete si kɔ boo wu lã ɖe sia ɖe tɔ. Dzɔdzɔmeŋutinunya gbalẽ aɖe gblɔ be: “Togbɔ be mí amegbetɔwo míesɔ kple nugbagbe bubuwo le mɔ geɖe nu hã la, míeto vovo tso anyigba dzi nugbagbewo katã gbɔ le gbegbɔgblɔ kple tamebubu ƒe ŋutete si le mía si ta. Nu si hã na míele etɔxɛe nye ale si míedina vevie be míanya nu tso mía ɖokui ŋu: Aleke wowɔ míaƒe ametiae? Aleke wowɔ míi?” Nyabiase siawo tɔgbi ŋue Dawid de ŋugble le.\n13. (a) Aleke Dawid te ŋu de ŋugble tso Mawu ƒe susuwo ŋui? (b) Aleke míate ŋu asrɔ̃ Dawid ƒe kpɔɖeŋua?\n13 Vevitɔ la, amegbetɔwo le etɔxɛ le mɔ sia nu be ŋutete le wo si be woate ŋu ade ŋugble tso Mawu ƒe susuwo ŋu, nu si mele lãwo ya si o. * Nunana tɔxɛ sia nye mɔ siwo nu wowɔ mí le le “Mawu ƒe nɔnɔme” nu la dometɔ ɖeka. (Mose I, 1:27) Dawid wɔ nunana sia ŋu dɔ nyuie. Ede ŋugble tso nu siwo ɖo kpe edzi be Mawu li kple nɔnɔme nyui siwo dzena le anyigbadzinu siwo ƒo xlãe me ŋu. Ŋɔŋlɔ Kɔkɔeawo ƒe agbalẽ gbãtɔ, siwo me Mawu ƒo nu tso eɖokui kple eƒe dɔwɔwɔwo ŋuti le, hã nɔ Dawid si. Ŋɔŋlɔ siawo siwo tso gbɔgbɔ me kpe ɖe Dawid ŋu wòse Mawu ƒe susuwo, eƒe amenyenye, kple eƒe tameɖoɖowo gɔme. Ŋugbledede tso Ŋɔŋlɔawo, Mawu ƒe nuwɔwɔwo, kple ale si Wòwɔ nu kple eya Dawid ʋãe wòkafu Ewɔla.\nNu Si Xɔse Bia\n14. Nu ka tae mehiã be míanya nu sia nu tso Mawu ŋu hafi axɔ edzi se o?\n14 Zi ale si Dawid de ŋugble tso Mawu ƒe nuwɔwɔwo kple Ŋɔŋlɔawo ŋui la, zi nenemae wòkpɔe dze sii be Mawu ƒe sidzedze kple eƒe ŋutete gɔme sese tsitotsito gbɔ yeƒe ŋutete ŋui. (Psalmo 139:6) Nenema kee wòle le míawo hã mía gome. Míate ŋu ase Mawu ƒe nuwɔwɔwo katã gɔme gbeɖe o. (Nyagblɔla 3:11; 8:17) Gake ‘Mawu ɖe’ sidzedze geɖe fia le Ŋɔŋlɔawo kple nuwɔwɔ siwo ƒo xlã mí me ale gbegbe be xɔse si wotu ɖe nu ŋutɔŋutɔ dzi nasu nyateƒedila siwo le agbe le ɣeyiɣi ɖe sia ɖe me si.—Romatɔwo 1:19, 20; Hebritɔwo 11:1, 3.\n15. Wɔ ale si kadodo le xɔse kple mía kple Mawu dome ƒomedodo dome la ƒe kpɔɖeŋu.\n15 Xɔse ƒe amesinɔnɔ bia nu geɖe wu lɔlɔ̃ ɖe edzi ko be nunyala aɖee anya nye agbe kple xexea Dzɔtsoƒe. Ebia be woaka ɖe Yehowa Mawu dzi be enye ame ŋutɔŋutɔ—ame si di be míanya ye, eye míanɔ ƒomedodo nyui me kpli ye. (Yakobo 4:8) Míate ŋu atsɔ ale si ame aɖe naka ɖe fofo lɔ̃ame aɖe dzi eye wòaɖo ŋu ɖe eŋu la awɔ esia ƒe kpɔɖeŋui. Ne ɖeklemiɖela aɖe gblɔ be yemeka ɖe edzi be fofowò akpe ɖe ŋuwò ŋutɔŋutɔ ne eɖo kuxi me o la, gbɔgblɔ nɛ ko be ye fofo nye ame si dzi woate ŋu aka ɖo mana wòaxɔ dziwò ase o. Gake ne fofowò ƒe nɔnɔme nyuiwo ŋuti kpeɖodzi geɖe le wò ŋutɔ asiwò la, àte ŋu aka ɖe edzi be magblẽ ye ɖi o. Nenema kee ne míeva dze si Yehowa to Ŋɔŋlɔawo sɔsrɔ̃, ŋugbledede tso eƒe nuwɔwɔwo ŋu, kple eƒe kpekpeɖeŋu si wònana le míaƒe gbedodoɖawo ŋu ɖoɖo me la, eʋãa mí míekana ɖe eya amea dzi. Enana míedina be míasrɔ̃ nu geɖe tso eŋu, eye be míatsɔ lɔlɔ̃ kple ɖokuitsɔtsɔna si me ɖokuitɔdidi aɖeke mele o atsɔ anɔ ekafum tegbee. Esiae nye taɖodzinu nyuitɔ kekeake si yome ame ate ŋu ati.—Efesotɔwo 5:1, 2.\nDi Mía Wɔla Ƒe Mɔfiame!\n16. Nu kae míate ŋu asrɔ̃ tso Dawid ƒe ƒomedodo kplikplikpli me nɔnɔ kple Yehowa me?\n16 ‘Mawu, dzro menye, eye nadze si nye dzi, dom kpɔ, eye nadze si nye susuwo! Eye ne èkpɔ be, fukpekpemɔ le ŋkunye me la, kplɔm to mɔ tegbeetɔ la dzi!’ (Psalmo 139:23, 24) Dawid nyae be Yehowa nya nu sia nu tso ye ŋu tsitotsito xoxo—enyae be tame sia tame si yebuna, nu sia nu si yegblɔna alo wɔna la mele ɣaɣla ɖe ye Wɔla la o. (Psalmo 139:1-12; Hebritɔwo 4:13) Ale si Mawu nya nuwo tsitotsito alea na be Dawid se le eɖokui me be yele dedie, abe ale si ko ɖevi sena le eɖokui me be yele dedie ne ele edzila lɔ̃amewo ƒe asiwo me ene. Dawid de asixɔxɔ woa kple Yehowa dome ƒomedodo sia ŋu ŋutɔ, eye wòdzea agbagba vevie be ye kplii dome ƒomedodoa nanɔ anyi ɖaa to tamebubu vevie le Mawu ƒe nuwɔwɔwo ŋu kple gbedodoɖa nɛ me. Le nyateƒe me la, Dawid ƒe psalmo geɖe—siwo dome Psalmo 139 hã le—nye gbedodoɖa siwo wòtsɔ dzi hae. Nenema kee ŋugbledede kple gbedodoɖa ate ŋu akpe ɖe míawo hã ŋu míate ɖe Yehowa ŋu.\n17. (a) Nu ka tae Dawid di be Yehowa nadzro yeƒe dzi me akpɔ? (b) Aleke ale si míezãa míaƒe tiatiawɔblɔɖe lae kpɔa ŋusẽ ɖe míaƒe agbe dzii?\n17 Esi wowɔ mí ɖe Mawu ƒe nɔnɔme nu ta la, wona tiatiawɔblɔɖe mí. Míate ŋu atiae be míawɔ nyui loo alo awɔ vɔ̃. Gake le ablɔɖe sia ta la, míabu akɔnta le míaƒe agbenɔnɔ ŋuti. Dawid medi be woabu ye ade ame vɔ̃ɖiwo dome o. (Psalmo 139:19-22) Edi be yeaƒo asa na vodada siwo ado nuxaxa nɛ la wɔwɔ. Eya tae esi Dawid de ŋugble tso Yehowa ƒe sidzedze si ɖeke mesɔ kpli o ŋu la, ebia Mawu ɖokuibɔbɔtɔe be wòadzro ame si yenye le ememe la me, eye wòafia mɔ ye yeazɔ mɔ si kplɔa ame yia agbe me la dzi. Mawu ƒe agbenɔnɔ ŋuti dzidzenuwo ka ame sia ame, eya tae wòhiã be míawɔ tiatia nyuiwo ɖo. Yehowa le nu xlɔ̃m mía dometɔ ɖe sia ɖe be wòaɖo to ye. Ewɔwɔ alea nana wòkpɔa ŋudzedze ɖe mía ŋu, eye esia hea viɖe geɖe vanɛ na mí. (Yohanes 12:50; Timoteo I, 4:8) Zɔzɔ kple Yehowa gbe sia gbe kpena ɖe mía ŋu míetua ememe akɔdzeanyi ɖo ne míele kuxi sesẽwo me tom gɔ̃ hã.—Filipitɔwo 4:6, 7.\nDze Mía Wɔla Wɔnuku La Yome!\n18. Nya ta kae Dawid ƒo esi wòde ŋugble tso nuwɔwɔwo ŋu?\n18 Esi Dawid nɔ ɖevime la, ekplɔa alẽwo yia gbe me edziedzi. Alẽwo bia ta ɖe anyi nɔa gbe ɖum, gake eya fɔa eƒe mo dzi nɔa dziƒo kpɔm. Le fiẽsi blukɔ me la, Dawid dea ŋugble tso xexea ƒe anidzedze kple nu si esiawo fia la ŋu. Dawid ŋlɔ bena: “Dziƒowo le Mawu ƒe bubu xlẽm fia, eye dziŋgɔli le gbeƒã ɖem eƒe asinudɔwɔwɔ. Ŋkeke dea gbe asi na ŋkeke, eye zã toa nya na zã.” (Psalmo 19:2, 3) Dawid kpɔe dze si be ehiã be yeadi Ame si wɔ nuwo katã nukutɔe alea la ahadze eyome. Ele be míawo hã míawɔe nenema ke.\n19. Nu kae ɖeviwo kple tsitsiawo siaa ate ŋu asrɔ̃ tso ale si ‘wowɔ mí nukutɔe’ la me?\n19 Dawid ɖo kpɔɖeŋu nyui ɖi le aɖaŋu si via Salomo va ɖo emegbe na sɔhɛwo la me, be: “Ðo ŋku wɔwòla dzi le wò ɖekakpuiŋkekewo me, . . . Vɔ̃ Mawu, eye nalé eƒe seawo me ɖe asi; elabena esia nye amegbetɔwo katã tɔ!” (Nyagblɔla 12:1, 13) Tso Dawid ƒe ɖevime kee wòde dzesii be ‘wowɔ ye nukutɔe.’ Agbenɔnɔ ɖe sidzedze sia nu ɖe vi gã aɖe nɛ le eƒe agbe me katã. Ne mí ɖeviwo kple tsitsiawo siaa míekafua mía Wɔla Gã la hesubɔnɛ la, míakpɔ dzidzɔ le agbe si míele fifia kple esi le vava ge la me. Biblia do ŋugbe sia na ame siwo nɔa Yehowa ŋu kplikplikpli, eye wonɔa agbe ɖe eƒe dzidzenu dzɔdzɔeawo nu la be: “Woatse ku le tsitsi me ke hã, tsi anɔ wo me gugugu, eye woade ama ahaɖe gbeƒãe be, Yehowa enye dzɔdzɔetɔ.” (Psalmo 92:15, 16) Eye mɔkpɔkpɔ asu mía si be míase vivi le mía Wɔlaa ƒe dɔ wɔnukuwo me tegbee.\n^ mm. 1 Kpɔ June 22, 2004, ƒe Yevugbe me Nyɔ!, Yehowa Ðasefowoe tae.\n^ mm. 6 Kpɔ August 8, 1997, ƒe Yevugbe me Nyɔ!, nyati si nye “Your Kidneys—A Filter for Life (Les reins : des filtres essentiels à la vie).”\n^ mm. 13 Edze abe nya siwo Dawid gblɔ le Psalmo 139:18b fia be ne ele Yehowa ƒe susuwo xlẽm ŋkekea katã va se ɖe esime wòdɔ alɔ̃ le zã me hã la, nu geɖe aganɔ anyi wòagaxlẽ kokoko ne efɔ ŋdi.\n• Aleke ale si fugboe tsinɛ la ɖee fia be ‘wowɔ mí nukutɔe’?\n• Nu ka ta wòle be míade ŋugble tso Yehowa ƒe susuwo ŋu?\n• Kadodo kae le xɔse kple mía kple Yehowa dome ƒomedodoa dome?\nNɔnɔme si woɖo ɖi do ŋgɔ nue ɖevi tsina ɖo le dadaa ƒe dɔme\nFugboe si le dɔme: Lennart Nilsson\nAbe ale si ɖeviwo kana ɖe fofo lɔ̃ame dzi ene la, míawo hã míekana ɖe Yehowa dzi\nŊugbledede tso Yehowa ƒe asinudɔwɔwɔwo ŋu ʋã Dawid wòkafui


Yesu—Mɔ La, Nyateƒe La Kple Agbe La | Yesu Ƒe Agbemeŋutinya\nAnɔ eme be nya nyui sese dzɔa dzi na wò. Ne nenemae la, ke nya nyui aɖe li na wò kple wò ame veviwo.\nNya nyui sia le Biblia me, eyae nye agbalẽ si xexea me katã Wɔla, Yehowa Mawu na woŋlɔ ƒe gbogbowo va yi. Míahe susu ayi Biblia-gbalẽ ene siwo me nya nyui aɖe le na mí katã la dzi le agbalẽ sia me. Ame siwo Mawu zã woŋlɔ Biblia-gbalẽ siawo ƒe ŋkɔwoe le wo ŋu, agbalẽawoe nye Mateo, Marko, Luka kple Yohanes.\nAme geɖe yɔa agbalẽ siawo be Nyanyuigbalẽ eneawo. Nyanyuigbalẽ eneawo katã ƒo nu tso Yesu ŋu be eya dzie Mawu ato ana amewo nakpɔ ɖeɖe, eye abe Mawu Fiaɖuƒea ƒe Fia ene la, Yesu ahe yayra mavɔwo vɛ na ame siwo katã xɔa edzi sena.—Marko 10:17, 30; 13:13.\nNU KA TAE WÒNYE AME ENE?\nÐewohĩ àbia be nu ka tae Mawu na ame ene sɔŋ ŋlɔ nu tso Yesu ƒe agbenɔnɔ kple nufiafiawo ŋu.\nNu nyui aɖe ŋutɔe wònye be ame vovovo ene ŋlɔ nu tso nu siwo Yesu fia kple nu siwo wòwɔ ŋu. Míawɔ eƒe kpɔɖeŋu ale, tsɔe be ŋutsu ene le tsitre ɖe nufiala xɔŋkɔ aɖe gbɔ. Ŋutsu si tɔ ɖe nufialaa ŋkume nye adzɔxɔla. Ame si tɔ ɖe eƒe ɖusime la nye ɖɔkta. Ame si tɔ ɖe eƒe miame hele to ɖom la nye tɔƒodela, eye wònye nufialaa ƒe xɔlɔ̃ vevi. Ŋutsu enelia si tɔ ɖe megbea nye nudzɔdzɔawo teƒe kpɔla, eye eyae nye ɖevitɔ le ame eneawo dome. Ŋutsu siawo katã nye anukwareɖilawo, eye wo dometɔ ɖe sia ɖe kple nu si me wòtsɔ ɖe le. Ne wo dometɔ ɖe sia ɖe aŋlɔ nu tso nufialaa ƒe nufiafiawo kple dɔwɔnawo ŋu la, ɖewohĩ woaŋlɔ nu siwo me wotsɔ ɖe le la tsitotsito. Ne míele Nyanyuigbalẽ eneawo me dzrom, eye nu siwo me ame ene siawo tsɔ ɖe le la le susu me na mí la, akpe ɖe mía ŋu míase nu siwo nufialaa fia kple nu siwo wòwɔ la gɔme nyuie wu. Kpɔɖeŋu sia na míekpɔ vi siwo wòaɖe na mí ne míedzro nu siwo ame vovovo ene ŋlɔ tso Nufiala Gã, Yesu ŋu la me.\nLe kpɔɖeŋua dziyiyi me la, adzɔxɔlaa di be yeƒe nyawo nado dzidzɔ na Yudatɔwo koŋ, eya ta eŋlɔ Yesu ƒe nufiafiawo kple dɔwɔnawo le mɔ si awɔ dɔ ɖe Yudatɔwo dzi la nu. Ðɔktaa ŋlɔ nu tso ale si woda dɔ na dɔnɔwo kple nuwɔametɔwo ŋu la ŋu, eya ta meƒo nu tso nanewo siwo adzɔxɔlaa ŋlɔ tsitotsito la ŋu o. Nufialaa xɔlɔ̃ ya ŋlɔ nu tso nufialaa ƒe nɔnɔmewo kple seselẽlamewo ŋu. Ðevitɔ si le wo dome la ƒe nuŋlɔɖiwo le kpuie, eye wòyi nyawo gbɔ tẽe. Togbɔ be ele alea hã la, nu siwo wo dometɔ ɖe sia ɖe ŋlɔ la de pɛpɛpɛ. Esia ɖe susu si tae nu si ame ene ŋlɔ tso Yesu ƒe agbenɔnɔ ŋu la nana míesea eƒe dɔwɔnawo, nufiafiawo kple amenyenye gɔme nyuie wu la me.\nZi geɖe la amewo yɔa nya tsoa ‘Mateo ƒe Nyanyuia’ alo ‘Yohanes ƒe Nyanyuia’ ko me. Naneke megblẽ le eŋu o, elabena woƒo nu tso ‘Yesu Kristo ŋuti nya nyuia’ ŋu. (Marko 1:1) Gake le nyateƒe me la, nya nyui ɖeka koe li ku ɖe Yesu ŋu si míakpɔ le nuŋlɔɖi eneawo katã me.\nAme geɖe siwo srɔ̃a Mawu ƒe Nya la dzea agbagba be yewoatsɔ nudzɔdzɔ siwo le Mateo, Marko, Luka kple Yohanes asɔ kple wo nɔewo ahakpɔ ɖekawɔwɔ siwo le wo me. Nu ma tututue Siriatɔ agbalẽŋlɔla Tatian wɔ le ƒe 170 Kristotɔwo Ŋɔli (K.Ŋ.) me. Ekpɔe be nuŋlɔɖi ene siawo de pɛpɛpɛ eye wotso gbɔgbɔ me. Esia na wòɖo Nyanyuigbalẽa me nudzɔdzɔ siwo ku ɖe Yesu ƒe agbenɔnɔ kple subɔsubɔdɔ ŋu la ɖe ɖoɖo si nu wodzɔ ɖo la nu, eye wòŋlɔ wo ɖe agbalẽ si wòna ŋkɔ be Diatessaron la me.\nNu ma tututue míewɔ le agbalẽ sia si nye Yesu—Mɔ La, Nyateƒe La Kple Agbe La me, ɖeko nuŋlɔɖi siwo le agbalẽ sia me la le eteƒe hede pɛpɛpɛ wu. Nu si tae nye be míese Yesu ƒe nyagblɔɖiwo kple lododowo gɔme fifia wu ɣeyiɣi ɖe sia ɖe. Woɖe nu siwo Yesu fia kple nu siwo wòwɔ kple ɖoɖo si nu nuawo dzɔ le la me nyuie wu le agbalẽ sia me. Tomenu siwo ŋu woke ɖo la na nudzɔdzɔ siwo ŋu Nyanyuigbalẽa ŋlɔlawo ƒo nu tsoe la dometɔ aɖewo me gava kɔ ɖe edzi wu. Le nyateƒe me la, ame aɖeke mate ŋu ate tɔ ɖe edzi be nu si yesusu tso ɖoɖo si nu nuawo dzɔ le lae nye nyuitɔ kekeake o. Gake le Yesu—Mɔ La, Nyateƒe La Kple Agbe La ƒe agbalẽ sia me la, woɖo nudzɔdzɔawo le mɔ aɖe nu be susu nanɔ wo me ale be míate ŋu ase wo gɔme bɔbɔe.\nEsi nèle agbalẽ sia xlẽm hele vivi sem nɛ la, dze agbagba be màgaŋlɔ gbedeasi vevi si le eme na wò kple wò ame veviwo la be o. Ðo ŋku edzi be Yesu Kristo ŋutɔ gblɔ na apostolo Toma be: “Nyee nye mɔ la kple nyateƒe la kpakple agbe la. Ame aɖeke mevaa Fofo la gbɔ o, negbe to dzinye ko.”—Yohanes 14:6.\nYesu—Mɔ La, Nyateƒe La Kple Agbe La ƒe agbalẽ sia akpe ɖe ŋuwò nàkpɔ ale si Yesu nye “mɔ la” adze sii nyuie. Yesu dzi koe míato ate ɖe Yehowa Mawu ŋu le gbedodoɖa me. Azɔ hã, eya dzie Mawu to dzra mía kplii dome ɖo. (Yohanes 16:23; Romatɔwo 5:8) Eya ta Yesu dzi koe míate ŋu ato be ƒomedodo nyui nanɔ mía kple Mawu dome.\nYesue nye “nyateƒe la.” Yesu to nyateƒe henɔ agbe ɖe nyateƒea nu; míagblɔ ko be eya ame bliboa nye nyateƒe. Nyagblɔɖi geɖewo va zu “‘ɛ̃’ to eya amea dzi.” (2 Korintotɔwo 1:20; Yohanes 1:14) Nyagblɔɖi mawo kpena ɖe mía ŋu míeva nyaa akpa vevi siwo wɔm wòle be Mawu ƒe tameɖoɖowo nava eme.—Nyaɖeɖefia 19:10.\nYesu Kristo ye nye “agbe la.” Etsɔ eƒe ʋu alo agbe deblibo na wònye tafe si wɔe be míaƒe asi nasu “agbe vavã,” si nye “agbe mavɔ” la dzi. (1 Timoteo 6:12, 19; Efesotɔwo 1:7; 1 Yohanes 1:7) Yesu aganye “agbe la” na ame miliɔn geɖe siwo ku siwo woava fɔ ɖe tsitre kple mɔkpɔkpɔ be woava nɔ agbe tegbee le Paradiso me.—Yohanes 5:28, 29.\nEle be mí katã míaɖee afia be míekpɔ ŋudzedze ɖe akpa si wɔm Yesu le be Mawu ƒe tameɖoɖowo nava eme la ŋu. Neva eme be nàse vivi na nu geɖe sɔsrɔ̃ tso Yesu si nye “mɔ la kple nyateƒe la kpakple agbe la” ŋu.


Kristotɔzuzu Bia Be Ame Naxɔ Nyɔnyrɔ | Nusɔsrɔ̃\nGBE BUBU Afrikaans Albanian Altai Alur Amerika Tokunɔgbe Amharic Amis Angola Tokunɔgbe Arabic Argentina Tokunɔgbe Armenian Australia Tokunɔgbe Aymara Azerbaijani Azerbaijani (Cyrillic) Bashkir Bassa (Cameroon) Belize Kriol Bengali Bicol Bolivia Tokunɔgbe Boulou Brazil Tokunɔgbe Britain Tokunɔgbe Bulgarian Cakchiquel Catalan Cebuano Chichewa Chile Tokunɔgbe China Kantongbe (Bɔbɔetɔ) China Kantongbe (Xoxotɔ) China Mandaringbe (Bɔbɔetɔ) China Mandaringbe (Xoxotɔ) China Tokunɔgbe Chitonga Chitonga (Malawi) Chitonga (Zimbabwe) Chitumbuka Chiyao Chol Chuvash Cibemba Cinyanja Colombia Tokunɔgbe Costa Rica Tokunɔgbe Croatian Cuba Tokunɔgbe Czech Czech Republic Tokunɔgbe Damara Dangme Danish Digor Douala Dutch Ecuador Tokunɔgbe Edo Efik El Salvador Tokunɔgbe Esan Estonian Eŋlisi Eʋegbe Fijian Finland Tokunɔgbe Finnish Fon France Tokunɔgbe Franse Ga Garifuna Georgian German Germany Tokunɔgbe Greece Tokunɔgbe Greek Guarani Guatemala Tokunɔgbe Gujarati Gun Haitian Creole Hausa Hebrew Hiligaynon Hindi Hiri Motu Honduras Tokunɔgbe Hungarian Hungary Tokunɔgbe Ibanag Icelandic Igbo Iloko India Tokunɔgbe Indonesia Tokunɔgbe Indonesian Isoko Italian Italy Tokunɔgbe Japan Tokunɔgbe Japanese Jula Kabiye Kabuverdianu Kannada Kikamba Kikaonde Kikuyu Kiluba Kinyarwanda Kirghiz Kiribati Kirundi Kisonge Kongo Korea Tokunɔgbe Korean Kurdish Kurmanji Kurdish Kurmanji (Caucasus) Kurdish Kurmanji (Cyrillic) Kwangali Kwanyama Latvian Lingala Lithuanian Low German Luganda Lunda Luo Luvale Macedonian Malagasy Malawi Tokunɔgbe Malay Malayalam Mam Mambwe-Lungu Marathi Marshallese Maya Mazatec (Huautla) Mbunda Mexico Tokunɔgbe Mingrelian Mixe Mixtec (Guerrero) Mongolian Moore Motu Mozambique Tokunɔgbe Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Nicaragua Tokunɔgbe Nigerian Pidgin Norwegian Nzema Okpe Oromo Ossetian Otetela Panama Tokunɔgbe Pangasinan Papiamento (Curaçao) Paraguay Tokunɔgbe Persian Peru Tokunɔgbe Philippines Tokunɔgbe Pidzin (Kamerun) Poland Tokunɔgbe Polish Ponapean Portugal Tokunɔgbe Portuguese Portuguese (Portugal) Punjabi Quebec Tokunɔgbe Quechua (Ancash) Quechua (Bolivia) Romania Tokunɔgbe Romanian Russia Tokunɔgbe Russian Samoan Sango Sepedi Sepulana Serbian Serbian (Roman) Sesotho (Lesotho) Sesotho (South Africa) Setswana Shona Sidama Silozi Sinhala Slovak Slovakia Tokunɔgbe Slovenian Solomon Islands Pidgin South Africa Tokunɔgbe Spain Tokunɔgbe Spanish Sranantongo Swahili Swahili (Congo) Swati Swedish Tagalog Taiwan Tokunɔgbe Tajiki Tamil Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tshiluba Tsonga Turkish Turkmen Tuvaluan Twi Tzeltal Tzotzil Ukrainian Urhobo Uzbek Uzbek (Roman) Venda Venezuela Tokunɔgbe Vietnamese Waray-Waray Wolaita Xhosa Yoruba Zambia Tokunɔgbe Zande Zapotec (Isthmus) Zimbabwe Tokunɔgbe Zulu\n‘Nyɔnyrɔxɔxɔ na miawo hã miele ɖeɖe kpɔm fifia.’—1 PET. 3:21.\nHADZIDZI: 52, 41\nNU KAE MÍESRƆ̃ TSO NYƆNYRƆXƆXƆ ŊU LE MAWUNYAKPUKPUI SIAWO ME?\n1 Petro 3:20, 21\n1, 2. (a) Aleke dzila Kristotɔ aɖewo wɔa nui ne wo viwo gblɔ be yewodi be yewoaxɔ nyɔnyrɔ? (b) Nu ka tae wobiaa ame siwo di be yewoaxɔ nyɔnyrɔ la nenye be woɖe adzɔgbe na Yehowa hã? (Kpɔ foto si le nyati sia ƒe gɔmedzedze.)\nMARIA si nye nyɔnuvi sue la dzilawo le ekpɔm esi wòle tsitre ɖe ame siwo di be yewoaxɔ nyɔnyrɔ la dome. Ekɔ gbe dzi ɖo biabia eve siwo nuƒolaa bia wo la ŋu sesĩe. Esia megbe kpuie la, exɔ nyɔnyrɔ.\n2 Edzɔ dzi na Maria dzilawo ŋutɔ be yewo vinyɔnua tsɔ eɖokui ɖe adzɔgbe na Yehowa hexɔ nyɔnyrɔ. Gake do ŋgɔ la, dadaa tsi dzi vie. Enɔ eɖokui biam be: ‘Ðe Maria tsi axɔ nyɔnyrɔ fifia? Ðe wòse afɔ si wòdi be yeaɖe la ƒe vevienyenye gɔme nyuiea? Ðe wòanyo wu be wòalala viea?’ Nya siawoe dzila geɖe biaa wo ɖokuiwo ne wo vi sue aɖe gblɔ be yedi be yeaxɔ nyɔnyrɔ. (Nyagb. 5:5) Mewɔ nuku o, elabena nyametsotso vevitɔ kekeake si ame awɔ le agbe me ye nye be wòaɖe adzɔgbe na Yehowa ahaxɔ nyɔnyrɔ.—Kpɔ aɖaka si nye “ Ðe Nètsɔ Ðokuiwò Ðe Adzɔgbe Na Yehowa?”\n3, 4. (a) Kpɔɖeŋu kae apostolo Petro wɔ tsɔ ɖe nyɔnyrɔxɔxɔ ƒe vevienyenye fia? (b) Nu ka tae Petro tsɔ nyɔnyrɔxɔxɔ sɔ kple aɖakaʋua kpakpa le Noa ƒe ɣeyiɣia me?\n3 Esi apostolo Petro nɔ nu ƒom tso nyɔnyrɔxɔxɔ ŋu la, etsɔe sɔ kple Noa ƒe aɖakaʋua kpakpa esi wògblɔ be: “Nyɔnyrɔxɔxɔ si sɔ kple esia lae na miawo hã miele ɖeɖe kpɔm fifia.” (Xlẽ 1 Petro 3:20, 21.) Aɖakaʋu si Noa kpa la na ame bubuwo kpɔe dze sii be eɖoe tso dzi blibo me be yeawɔ Mawu ƒe lɔlɔ̃nu. Noa wɔ dɔ si Yehowa de asi nɛ la nuteƒewɔwɔtɔe. Le Noa ƒe xɔse ta la, Yehowa kpɔ eya ŋutɔ kple eƒe ƒomea ta le Tsiɖɔɖɔa me. Nufiame kae le Petro ƒe kpɔɖeŋua me?\n4 Ale si ko aɖakaʋua nye kpeɖodzi be xɔse nɔ Noa si la, nenema kee nyɔnyrɔxɔxɔ le amewo ŋkume hã nyea kpeɖodzi be amea tsɔ eɖokui ɖe adzɔgbe na Mawu le esi wòxɔ Kristo si wofɔ ɖe tsitre la dzi se ta. Abe Noa ene la, nusrɔ̃la siwo tsɔ wo ɖokui ɖe adzɔgbe na Mawu la yia edzi wɔa dɔ si Mawu de wo si la nuteƒewɔwɔtɔe. Ale si ko wokpɔ Noa ta le Tsiɖɔɖɔa me la, nenema kee woakpɔ nyɔnyrɔxɔla siwo wɔ nuteƒe na Mawu la hã ta le xexe vɔ̃ɖi sia tsrɔ̃ɣi. (Marko 13:10; Nyaɖ. 7:9, 10) Esia na míekpɔe be adzɔgbeɖeɖe kple nyɔnyrɔxɔxɔ le vevie ŋutɔ. Ne ame aɖe le nyɔnyrɔxɔxɔ hem ɖe megbe madzemadzee la, agbe mavɔ nɔnɔ ate ŋu ato eŋu.\n5. Nu kawo mee míadzro le nyati sia me?\n5 Esi nyɔnyrɔxɔxɔ ƒe nyaa le vevie ŋutɔ ta la, míadzro biabia etɔ̃ siawo me. Nya kae Biblia gblɔ tso nyɔnyrɔxɔxɔ ŋu? Afɔ kawoe wòle be ame naɖe hafi axɔ nyɔnyrɔ? Nu ka tae wòle be míaƒe susu nanɔ nyɔnyrɔxɔxɔ ƒe vevienyenye dzi ne míele nu fiam mía viwo alo Biblia nusrɔ̃viwo?\nNYA SI BIBLIA GBLƆ TSO NYƆNYRƆXƆXƆ ŊU\n6, 7. (a) Susu ka tae Yohanes nyrɔ amewo ɖo? (b) Ame ka ƒe nyɔnyrɔxɔxɔe to vovo na ame bubuwo katã tɔ, eye nu ka tae?\n6 Zi gbãtɔ si Biblia ƒo nu tso nyɔnyrɔxɔxɔ ŋu la ku ɖe esime Yohanes Amenyrɔɖetsimela nyrɔ amewo la ŋu. (Mat. 3:1-6) Yudatɔ siwo da Mose ƒe Sea dzi la va Yohanes gbɔ be wòanyrɔ yewo, eye woto esia me ɖee fia be yewotrɔ dzi me tso yewo ƒe nu vɔ̃wo me. Yohanes nyrɔ ame geɖe, gake eɖe dzesi ŋutɔ be ame si ƒe nyɔnyrɔxɔxɔ ɖe dzesi wu la ƒe nyɔnyrɔxɔxɔ meku ɖe dzimetɔtrɔ ŋu o. Mɔnukpɔkpɔ su Yohanes si wònyrɔ Yesu, Mawu ƒe Vi si nye ame deblibo la. (Mat. 3:13-17) Nu vɔ̃ mele Yesu ŋu o, eya ta mehiã be wòatrɔ dzi me o. (1 Pet. 2:22) Eƒe nyɔnyrɔxɔxɔa fia be etsɔ eɖokui na Mawu be yeawɔ eƒe lɔlɔ̃nu.—Heb. 10:7.\n7 Esime Yesu nɔ eƒe subɔsubɔdɔa wɔm le anyigba dzi la, eƒe nusrɔ̃lawo hã nyrɔ amewo. (Yoh. 3:22; 4:1, 2) Abe ale si wònɔ le ame siwo Yohanes nyrɔ gome ene la, ame siawo hã da Mose ƒe Sea dzi, eya ta woƒe nyɔnyrɔxɔxɔ nye dzesi be wotrɔ dzi me tso woƒe nu vɔ̃wo me. Gake le Yesu ƒe ku kple tsitretsitsi megbe la, susu bubu kura tae eyomedzelawo xɔa nyɔnyrɔ ɖo.\n8. (a) Le Yesu ƒe tsitretsitsi megbe la, se kae wòde na eyomedzelawo? (b) Ðe nu si tae nyɔnyrɔxɔxɔ le vevie na Kristotɔwo la me.\n8 Le ƒe 33 Kristotɔwo Ŋɔli la, Yesu si wofɔ ɖe tsitre la ɖe eɖokui fia ame siwo wu 500, siwo dome ŋutsuwo, nyɔnuwo kple ɖewohĩ ɖeviwo gɔ̃ hã nɔ. Anɔ eme be ɣemaɣie wògblɔ na wo be: “Miheyi ɖawɔ dukɔwo katã me tɔwo woanye nusrɔ̃lawo, mianyrɔ wo ɖe Fofo la kple Vi la kpakple gbɔgbɔ kɔkɔe la ƒe ŋkɔ me, miafia wo be woawɔ nu siwo katã ƒe se mede na mi la dzi.” (Mat. 28:19, 20; 1 Kor. 15:6) Ɛ̃, edze abe Yesu ƒe nusrɔ̃la alafa geɖe nɔ eteƒe esime wòde se na wo be woawɔ amewo woanye nusrɔ̃lawo la ene. Yesu to esia me ɖee fia be ele be ame sia ame si di be yeazu yeƒe nusrɔ̃la la naxɔ nyɔnyrɔ. (Mat. 11:29, 30) Ele be ame si di be yeasubɔ Mawu wòadze eŋu la nanya akpa si wɔm Yesu le le Yehowa ƒe tameɖoɖo me vava me eye wòalɔ̃ ɖe edzi. Ne amea ɖe afɔ sia vɔ la, ate ŋu axɔ nyɔnyrɔ. Ema ko hafi amea ƒe nyɔnyrɔxɔxɔ adze Mawu ŋu. Biblia na kpeɖodzi geɖe mí be le ƒe alafa gbãtɔ me la, Kristo ƒe nusrɔ̃la yeyewo se nyɔnyrɔxɔxɔ ƒe vevienyenye gɔme. Eye womehe nyɔnyrɔxɔxɔ ɖe megbe madzemadzee o.—Dɔw. 2:41; 9:18; 16:14, 15, 32, 33.\nMÈGAHE ÐE MEGBE O\n9, 10. Nu kae míate ŋu asrɔ̃ tso nyɔnyrɔxɔxɔ ŋu le Etiopiatɔ si trɔ dzi me zu Yudatɔ kple apostolo Paulo ƒe kpɔɖeŋuawo me?\n9 Xlẽ Dɔwɔwɔwo 8:35, 36. Bu Etiopiatɔ si trɔ dzi me zu Yudatɔ, si yi ɖasubɔ le Yerusalem hetrɔ yina aƒe me la ƒe kpɔɖeŋua ŋu kpɔ. Filipo wɔ ɖe Yehowa ƒe dɔla aɖe ƒe gbe dzi hete ɖe Etiopiatɔa ŋu eye wògblɔ “Yesu ŋu nya nyui la nɛ.” Aleke Etiopiatɔa wɔ nui? Afɔ si wòɖe la ɖee fia be ese nyateƒe siwo wòsrɔ̃ la gɔme hexɔ wo dzi se eye wòdi be yeawɔ nu si Yehowa bia tso Kristotɔwo si la dzi. Eya ta mehe ɖe megbe kura o, exɔ nyɔnyrɔ.\n10 Kpɔɖeŋu evelia ku ɖe Yudatɔ aɖe si ti Kristotɔwo yome la ŋu. Dukɔ si ɖe adzɔgbe na Mawu la mee wodzii ɖo. Ke hã, Yehowa va gbe Yudatɔwo be womaganye yeƒe dukɔ o le esi womeɖo toe o ta. Ŋutsu ma lé fɔ ɖe Yudatɔwo ƒe kɔnyinyiwo ŋu, ke hã, eva ke ɖe nu si nyo wu ŋu. Yesu Kristo, si wofɔ ɖe tsitre, si le ŋutikɔkɔe me la ŋutɔ ɖi ɖase nɛ. Aleke ŋutsua wɔ nui? Elɔ̃ faa Kristo ƒe nusrɔ̃la aɖe si ŋkɔe nye Anania la kpe ɖe eŋu. Biblia gblɔ tso ŋutsu ma ŋu be: “Ale wòtso, eye wonyrɔe.” (Dɔw. 9:17, 18; Gal. 1:14) Ànya de dzesii be Yuda ŋutsu si wova yɔna be apostolo Paulo la ƒe ŋutinya ye nye esia. Gake de dzesii be esi Paulo va nya nyateƒea tso akpa si wɔm Yesu le le Mawu ƒe tameɖoɖowo me vava me ŋu la, eɖe afɔ si hiã. Exɔ nyɔnyrɔ, mehe ɖe megbe o.—Xlẽ Dɔwɔwɔwo 22:12-16.\n11. (a) Nu kae ʋãa Biblia nusrɔ̃viwo egbea wodina be yewoaxɔ nyɔnyrɔ? (b) Ne míekpɔ adzɔgbeɖela yeyewo woxɔ nyɔnyrɔ la, aleke míesena le mía ɖokui me?\n11 Egbea hã, nenema kee wòle le Biblia nusrɔ̃viwo gome, woɖanye ɖeviwo alo ame tsitsiwo o. Ame siwo si xɔse le eye wokpɔ ŋudzedze ɖe Biblia me nyateƒe si wosrɔ̃ ŋu vavã la ɖea adzɔgbe na Mawu hexɔa nyɔnyrɔ. Nyɔnyrɔxɔxɔnuƒo si ŋu wotrɔ asi le koŋ na adzɔgbeɖela siwo di be yewoaxɔ nyɔnyrɔ la nyea míaƒe takpekpewo ƒe akpa vevi aɖe. Edzɔa dzi na Yehowa Ðasefowo ŋutɔ ne Biblia nusrɔ̃vi aɖe xɔ nyateƒea hewɔ ŋgɔyiyi eye wòdi be yeaxɔ nyɔnyrɔ. Ðe medzɔa dzi na dzila Kristotɔwo ne wokpɔ wo viwo le adzɔgbeɖela yeye siwo le nyɔnyrɔ xɔ ge la dome oa? Le ƒe 2017 ƒe subɔsubɔƒea me la, ame siwo wu 284,000, “siwo si dzi ƒe nɔnɔme nyui le” la xɔ nyɔnyrɔ tsɔ ɖo kpe edzi be yewoɖe adzɔgbe na Yehowa. (Dɔw. 13:48) Edze ƒãa be nusrɔ̃la yeye mawo se egɔme be ele be ame si di be yeazu Kristotɔ la naxɔ nyɔnyrɔ. Afɔ kawoe woɖe hafi va dze na nyɔnyrɔxɔxɔ?\n12. Afɔ kawoe wòle be Biblia nusrɔ̃vi naɖe hafi axɔ nyɔnyrɔ?\n12 Hafi Biblia nusrɔ̃vi aɖe naxɔ nyɔnyrɔ la, ele be wòaxɔ Mawu dzi se. Gake hafi wòate ŋu axɔ Mawu dzi ase la, ele be wòasrɔ̃ nyateƒea tso eyama ŋu, wòanya tame si wòɖo ɖe amegbetɔwo kple anyigbaa ŋu kpakple ɖoɖo si wòwɔ be yeaɖe amegbetɔƒomea hã. (1 Tim. 2:3-6) Xɔse sia tɔgbi ʋãa nusrɔ̃via wòdzudzɔa agbenɔnɔ si medze Mawu ŋu o, eye wòva nɔa agbe ɖe Yehowa ƒe nudidi dzɔdzɔeawo nu. (Dɔw. 3:19) Esia le vevie, elabena ame si le nu si Mawu lé fui wɔm esime wòɖe adzɔgbe nɛ la ƒe adzɔgbeɖeɖe madze eŋu o. (1 Kor. 6:9, 10) Gake nu bubuwo gali wòle be wòawɔ. Ame si di be yeadze Mawu ŋu la anɔ hamea ƒe kpekpewo dem, eye anɔ gome kpɔm le gbeƒãɖeɖe kple nusrɔ̃lawɔwɔ dɔa si xɔa amewo ɖe agbe la me edziedzi. Yesu gblɔ be yeƒe nusrɔ̃la vavãwo awɔ dɔ sia. (Dɔw. 1:8) Ne nusrɔ̃la yeye ma ɖe afɔ mawo ko hafi adzɔgbe si wòaɖe na Yehowa le gbedodoɖa me la adze eŋu eye eyome atsɔ nyɔnyrɔxɔxɔ aɖo kpe eƒe adzɔgbeɖeɖea dzi le amewo ŋkume.\nNA NYƆNYRƆXƆXƆ NANYE BIBLIA NUSRƆ̃VIAWO ƑE TAÐODZINU\nNe èle nu fiam amewo la, ɖe nèdia mɔ siwo dzi nàto akpe ɖe wo ŋu woakpɔ nyɔnyrɔxɔxɔ ƒe vevienyenye adze siia? (Kpɔ memama 13)\n13. Ne míele nu fiam amewo la, nu ka tae wòle be wòanɔ susu me na mí be ele be woaxɔ nyɔnyrɔ hafi azu Kristotɔ vavãwo?\n13 Esi míele kpekpem ɖe mía viwo kple Biblia nusrɔ̃viwo ŋu be woaɖe afɔ vevi mawo la, ele be wòanɔ susu me na mí hã be hafi woazu Yesu ƒe nusrɔ̃la vavãwo la, ele be woaxɔ nyɔnyrɔ. Ne esia le susu me na mí nyuie la, awɔe be míaƒo nu tso eŋu na wo eme nakɔ nyuie. Míadzro adzɔgbeɖeɖe kple nyɔnyrɔxɔxɔ ƒe vevienyenye me kpli wo le ɣeyiɣi siwo sɔ me. Ɛ̃, míedi be mía viwo kple Biblia nusrɔ̃viwo nawɔ ŋgɔyiyi ahadze na nyɔnyrɔxɔxɔ!\n14. Nu ka tae míezia ame aɖeke dzi be wòaxɔ nyɔnyrɔ o?\n14 Ke hã, mele be ame aɖeke nazi via alo eƒe Biblia nusrɔ̃vi dzi be wòaxɔ nyɔnyrɔ o. Yehowa mezia mía dzi be míasubɔ ye o. (1 Yoh. 4:8) Ke boŋ, ne míele nu fiam wo la, ele be míana woanya ale si gbegbe wòle vevie be ƒomedodo nyui nanɔ woa kple Mawu dome. Ale si gbegbe Biblia nusrɔ̃via kpɔ ŋudzedze ɖe nyateƒea ŋu kple didi si le eme be yeawɔ nu sia nu si wobia tso Kristotɔ vavãwo si lae aʋãe be wòaxɔ nyɔnyrɔ.—2 Kor. 5:14, 15.\n15, 16. (a) Ðe wòle be ame naxɔ ƒe aɖe koŋ hafi axɔ nyɔnyrɔa? Ðe eme. (b) Nu ka tae wòle be Biblia nusrɔ̃vi naxɔ nyɔnyrɔ hafi azu Yehowa Ðasefo nenye be exɔ nyɔnyrɔ le subɔsubɔha bubu aɖe me kpɔ gɔ̃ hã?\n15 Mehiã be ame naxɔ ƒe aɖe koŋ hafi axɔ nyɔnyrɔ o. Biblia nusrɔ̃vi ɖe sia ɖe kple eƒe ŋutete kpakple ale si wòwɔa ŋgɔyiyii. Ame geɖe xɔ nyɔnyrɔ esime wonye ɖevi, eye woyia edzi wɔa nuteƒe na Yehowa. Ame bubuwo hã tsi hafi va srɔ̃ Biblia me nyateƒea hexɔ nyɔnyrɔ—ɖewo xɔ ƒe 100 kple edzivɔ gɔ̃ hã!\n16 Biblia nusrɔ̃vi aɖe si nye nyɔnu tsitsi la bia eƒe nufialaa be ɖe wòhiã kokoko be yeagaxɔ nyɔnyrɔ ake hã, elabena exɔ nyɔnyrɔ esime wònɔ subɔsubɔha bubu aɖewo me ƒe aɖewo va yi. Nufialaa dzro mawunyakpukpui siwo ƒo nu tso nya sia ŋu la me kplii. Nusrɔ̃via va se nu si Biblia fia ku ɖe nya sia ŋu la gɔme, eye wòxɔ nyɔnyrɔ le ema megbe kpuie. Togbɔ be exɔ ƒe 70 kple edzivɔ ɣemaɣi hã, mebui be mehiã be yeaxɔ nyɔnyrɔ o. Ɛ̃, hafi míaƒe nyɔnyrɔxɔxɔ nadze Yehowa ŋu la, ele be sidzedze vavãtɔ nasu mía si ku ɖe nu si nye eƒe lɔlɔ̃nu la ŋu. Le esia ta, ele be nusrɔ̃la yeyewo naxɔ nyɔnyrɔ nenye be woxɔ nyɔnyrɔ esime wonɔ subɔsubɔha bubu aɖe me kpɔ gɔ̃ hã.—Xlẽ Dɔwɔwɔwo 19:3-5.\n17. Nu ka ŋue wòle be ame nabu le ŋkeke si dzi wòaxɔ nyɔnyrɔ la dzi?\n17 Ame ƒe nyɔnyrɔxɔɣi nye dzidzɔɣi. Eganye ɣeyiɣi si me wòle be wòade ŋugble vevie hã. Ebia kutrikuku be míawɔ adzɔgbe si míeɖe na Mawu la dzi. Esia tae Yesu tsɔ nu si Kristo ƒe nusrɔ̃lanyenye bia la sɔ kple kɔkuti ɖo. Mele be Yesu ƒe nusrɔ̃lawo “naganɔ agbe na wo ɖokuiwo azɔ o, ke woanɔ agbe na ame si ku ɖe wo ta, eye wofɔe ɖe tsitre la boŋ.”—2 Kor. 5:15; Mat. 16:24.\n18. Biabia kawo me míadzro le nyati si kplɔ esia ɖo me?\n18 Nya mawo tɔgbi nɔ susu me na Maria dada esi wòbia nya siwo dze le nyati sia ƒe gɔmedzedze la eɖokui. Ne dzilae nènye la, ɖewohĩ èbiaa nya siawo tɔgbi ɖokuiwò: ‘Ðe vinyea su te nyuie be wòaxɔ nyɔnyrɔa? Ðe wònya nu geɖe tso Yehowa ŋu be wòaɖe adzɔgbe nɛa? Ðe wòle be vinyea nade suku ayi ŋgɔ ahakpɔ dɔwɔɖui nyui aɖe hafi axɔ nyɔnyrɔa? Ke ne vinyea xɔ nyɔnyrɔ eye wòva wɔ nu vɔ̃ gã aɖe emegbe ɖe?’ Le nyati si kplɔ esia ɖo me la, míadzro nya siawo me, eye míasrɔ̃ ale si dzila Kristotɔwo awɔ be susu nyui nanɔ wo si ku ɖe nyɔnyrɔxɔxɔ ŋu.\nÐe Nètsɔ Ðokuiwò Ðe Adzɔgbe Na Yehowa?\nHafi Biblia nusrɔ̃vi siwo dze la naxɔ nyɔnyrɔ azu Yehowa Ðasefowo la, wobiana tso wo si be woaɖo biabia eve aɖewo ŋu le eteƒekpɔlawo ŋkume. Biabia gbãtɔae nye, “Ðe nèxɔ Yesu Kristo ƒe tafevɔsaa dzi se hetrɔ dzi me tso wò nu vɔ̃wo me eye nètsɔ ɖokuiwò ɖe adzɔgbe na Yehowa be yeawɔ eƒe lɔlɔ̃nua?”\nNu ka tae wòsɔ be míaƒo nya ta be ame siwo le nyɔnyrɔ xɔ ge la ɖe adzɔgbe na Yehowa tso dzi blibo me xoxo? Anɔ abe ƒe ɖeka ene do ŋgɔ na esime Yesu de dɔ asi na eƒe nusrɔ̃lawo be “miheyi ɖawɔ . . . nusrɔ̃lawo, mianyrɔ wo” la, ena míenya nu si woava di tso eyomedzelawo si. (Mat. 28:19, 20) Le dzeɖoɖo aɖe si yi edzi le eya kple eƒe apostoloawo kpakple nusrɔ̃la bubuwo dome me la, egblɔ be: “Ne ame aɖe di be yeadze yonyeme la, negbe nu le eɖokui gbɔ, eye wòatsɔ eƒe fuwɔameti la, eye wòadze yonyeme ɖaa.”—Mat. 16:24.\nNu si nye nu vevitɔ na Yesu le agbe mee nye be yeawɔ ye Fofo ƒe lɔlɔ̃nu. Eya ta, ele be Biblia nusrɔ̃vi siwo di be yewoawɔ nu siwo katã ƒe se Yesu de dzi la nagbe nu le wo ɖokui gbɔ, si fia be woatsɔ wo ɖokui aɖe adzɔgbe na Yehowa tso dzi blibo me. Abe Yesu ene la, wobua Yehowa ƒe lɔlɔ̃nu wɔwɔ nu vevitɔ kekeake le woƒe agbe me. (Mat. 26:39) Ne Biblia nusrɔ̃viwo tso nya me be yewoaxɔ nyɔnyrɔ la, wotoa esia me ɖoa kpe edzi be yewogbe nu le yewo ɖokui gbɔ eye yewoɖoe kplikpaa be yewoatsɔ yewoƒe ŋusẽ, nunɔamesiwo kple ŋutete katã asubɔ Mawu. (Rom. 12:1) Le susu siawo ta, wobiana tso ame siwo le nyɔnyrɔ xɔ ge la si be woaɖo kpe edzi be yewotsɔ yewo ɖokui ɖe adzɔgbe na Yehowa be yewoawɔ eƒe lɔlɔ̃nu.


2 Fiawo 19 - Holy Bible [Ewe Bible 1913] - (2Fi 19)\n2 Fiawo 19\nEsime fia Xizkiya see la, edze eƒe awuwo, eye wòta akpanya heyi Yehowa ƒe aƒe la me.\nEye wòdo Elyakim, amesi le aƒea nu, kple Sebna, agbalẽŋlɔla, kpakple nunɔlawo ƒe ame tsitsiwo, amesiwo ta akpanya la, ɖo ɖe nyagblɔɖila Yesaya, Amoz vi gbɔ,\nne woagblɔ nɛ bena: Ale Xizkiya gblɔ esi: Egbe enye xaxa-, tohehe-kple vlodogbe; elabena viwo ɖo dzidzi me, gake ŋusẽ meli, ne wòadzi wo o.\nƉewohi Yehowa, wò Mawu, se Rabsake, amesi eƒe aƒetɔ Asur-fia dɔ ɖo ɖa, be wòaɖe alɔme le Mawu gbagbe la ŋu la ƒe nyawo katã, eye woahe to nɛ le nya, siwo Yehowa, wò Mawu, se la ta; eyata ɖo gbe ɖa ɖe ame susɔe, siwo li la ta!\nEye Xizkiya ƒe dɔlawo va Yesaya gbɔ.\nTete Yesaya gblɔ na wo bena: Ale miagblɔ na miaƒe aƒetɔ enye si: Yehowa ƒe gbe enye si: Megavɔ̃ nya, siwo Asur-fia ƒe ɖekakpuiwo tso ɖe alɔme le ŋunye nèse la o!\nKpɔ ɖa, made gbɔgbɔa ɖe eme, eye wòase nyaa ɖe ahagbugbɔ avi eƒe anyigba dzi, eye mana woatsi yi nu le eƒe anyigba dzi.\nEsi Rabsake gbugbɔ yi la, ekpɔ Asur-fia wòle aʋa wɔm kple Libna, elabena ese be, eho tso Laxis.\nKe esi wose le Kus-fia Tirhaka ŋu be: Kpɔ ɖa, eho, be yeawɔ aʋa kpli wò la, egadɔ amewo ɖo ɖe Xizkiya, ne woagblɔ nɛ bena:\nAle miagblɔ na Xizkiya enye si: Megana wò Mawu, si ŋu nèle dzi ɖom ɖo la, naɖu wò nagblɔ be: womatsɔ Yerusalem ade asi na Asur-fia o.\nKpɔ ɖa, wò ŋutɔ èse nusi Asur-fia wo anyigbawo katã, vaseɖe esime wotsrɔ̃ wo, eye woaɖe wò ya?\nƉe dukɔ, siwo fofonyewo tsrɔ̃: Gozan, Xaran, Rezef kple Eden-viwo, siwo le Telasar la ƒe mawuwo ɖe woa?\nAfika Xamat-fia, Arpad-fia kple du Sefarwayim, Hena kple Iwa ƒe fia le?\nEsi Xizkiya xa agbalẽa le dɔlawo si xlẽe la, eyi Yehowa ƒe aƒe la me, eye Xizkiya kekee ɖe Yehowa ŋku me.\nEye Xizkiya do gbe ɖa le Yehowa ŋku me gblɔ bena: Yehowa, Israel ƒe Mawu, asi nɔa Kerubiwo dzi, wò ɖeka koe nye Mawu ɖe anyigba dzi fiaɖuƒewo katã dzi, wòe wo dziƒo kple anyigba.\nYehowa, ƒu to anyi, ne nase nu! Yehowa, ʋu wò ŋkuwo, ne nakpɔ nu, eye se Sanxerib ƒe nya, siwo wòɖo ɖa, be yeatsɔ ɖe alɔme le Mawu gbagbe la ŋu!\nYehowa, Asur-fiawo nya tsrɔ̃ dukɔwo kple woƒe anyigbawo vava.\nWotsɔ woƒe mawuwo de dzo me, elabena menye mawuwo wonye o, ke boŋ amegbetɔwo ƒe asinu dɔwɔwɔwoe, ati kple kpewo wonye, eyata wo srɔ̃ wo.\nEyata Yehowa, mia Mawu, ɖe mi tso esi me dzro, ne anyigba dzi tiaɖuƒewo katã nadze sii bena, wò ɖeka koe nye Yehowa Mawu!\nTete Yesaya, Amoz vi, dɔ ame ɖo ɖe Xizkiya gblɔ bena: Ale Yehowa, Israel ƒe Mawu la, gblɔ esi: Gbe, si nèdo ɖa nam le Asur-fia Sanxerib ŋuti la, mesee.\nAle Yehowa gblɔ ɖe eŋu enye si: Ɖetugbi, Zion vinyɔnu, ɖe alɔme le ŋuwo, eye wòke wò, Yerusalem vinyɔnu ʋuʋu ta ɖe yowòme.\nAmeka nedo vloe, eye ameka ŋu neɖu fewu le, ameka ta nèɖo ɣli ɖo, eve ameka ŋu nèfɔ mo dzi ɖo? Israel ƒe kɔkɔetɔ lae loo!\nEdo vlo Aƒetɔ la to wò dɔlawo dzi gblɔ bena: Metsɔ nye tasiaɖam gbogboawo va toawo ta me kple Libanon ƒe tsutsuẽ aƒe, eye melã eƒe sederti kɔkɔwo kple eƒe sesewu nyuitɔwo, azɔ mege ɖe eƒe nɔƒe kɔkɔwo kple eƒe abɔmeti dodowo gbɔ;\nmeɖe vudo, eye meno du bubu me tɔwo ƒe tsi, eye metsɔ nye afɔƒome na Egipte tɔsisiwo katã mie.\nMesee kpɔ be, metre ewɔwɔ tso tititi ke, eye meɖoe tso gbaɖegbe ke oa? Azɔ mena wòva me, be wogblẽ du sesẽwo wòzu glikpo.\nWo me nɔlawo ƒe lãme tu, dzi ɖe le wo ƒo, eye ŋu kpe wo; woɖi agblemenu kple gbe mumu, xɔtagbe kple bli, si tsi tonu hafi va ƒu.\nMenya wò anyinɔnɔ, wo dodo kple wò gbɔgbɔ kpakple wò agbodzedze ɖe ŋunye.\nEsi wò agbodzedze ɖe ŋunye kple wò dada va nye to me ŋuti la, eyata made nye ga wò ŋɔti, eye made nye numega nu na wò akplɔ wò agbugbɔ ato mɔ, si neto va la.\nEye esia anye dzesi na wò. Le ƒe sia me la miaɖu nusiwo mie le wo ɖokui si, eye le ƒe evelia me la miaɖu flu me nuwo, eye le ƒe etɔ̃lia me la miaƒã nu aŋe nu, eye miade weingblewo aɖu wo me kutsetsewo.\nYuda ƒe aƒe la ƒe amesiwo woɖe, eye wòkpɔtɔ la, aɖe ke aɖo ta to me, eye woatse ku ɖe dzi me.\nElabena ame susɔeawo ado tso Yerusalem, eye amesiwo woɖe la, atso Zion-to la dzi; Yehowa Zebaot ƒe ŋuʋaʋã la le esia wo ge.\nEyata ale Yehowa gblɔ ɖe Asur-fia ŋu enye si; Mava du sia me o, eye mada aŋutrɔ ɖe eme o, mate ɖe eŋu kple akpoxɔnu o, eye maƒu kpo ɖe eŋu o.\nAgbugbɔ ato mo, si dzi wòto va, eye mava du sia me o Yehowa ƒe gbee nye esia!\nMakpɔ du sia ta, eye maɖee, le nye ŋutɔ kple nye dɔla Dawid ta.\nEye wòva me le zã ma me be, Yehowa ƒe dɔla do ɖawu ame akpe alafa ɖeka kple blanyi vɔ atɔ̃ le Asurtɔwo ƒe asaɖa me. Esi wofɔ ŋdi kanya la, kpɔ ɖa, ame kukuwo sɔŋ koe li.\nTete Asur-fia Sanxerib ho dzo gbugbɔ yi aƒe, eye woɖanɔ Niniwe.\nEye wòva me, esime wòle gbe dom ɖa le eƒe mawu Nisrox ƒe me la, evia Adramelex kple Sarezer wowui kple yi, eye wòsi yi Ararat-nyigba dzi, eye via Esar-Xadon zu fia ɖe eteƒe.\n2 Fiawo 19:1\n2 Fiawo 19:2\n2 Fiawo 19:3\n2 Fiawo 19:4\n2 Fiawo 19:5\n2 Fiawo 19:6\n2 Fiawo 19:7\n2 Fiawo 19:8\n2 Fiawo 19:9\n2 Fiawo 19:10\n2 Fiawo 19:11\n2 Fiawo 19:12\n2 Fiawo 19:13\n2 Fiawo 19:14\n2 Fiawo 19:15\n2 Fiawo 19:16\n2 Fiawo 19:17\n2 Fiawo 19:18\n2 Fiawo 19:19\n2 Fiawo 19:20\n2 Fiawo 19:21\n2 Fiawo 19:22\n2 Fiawo 19:23\n2 Fiawo 19:24\n2 Fiawo 19:25\n2 Fiawo 19:26\n2 Fiawo 19:27\n2 Fiawo 19:28\n2 Fiawo 19:29\n2 Fiawo 19:30\n2 Fiawo 19:31\n2 Fiawo 19:32\n2 Fiawo 19:33\n2 Fiawo 19:34\n2 Fiawo 19:35\n2 Fiawo 19:36\n2 Fiawo 19:37